type: legislation

jurisdiction: EU

text:
 |
 52011PC0862
 Proposta għal REGOLAMENT TAL-PARLAMENT EWROPEW U TAL-KUNSILL dwar il-Fondi ta' Intraprenditorija Soċjali Ewropej /* KUMM/2011/0862 finali - 2011/0418 (COD) */
 MEMORANDUM TA’ SPJEGAZZJONI
 1.
 KUNTEST TAL-PROPOSTA
 L-għan ewlieni ta’ din il-proposta huwa li
 tipprovdi appoġġ għas-suq tan-negozji soċjali billi ttejjeb l-effikaċja
 tal-ġbir ta’ fondi permezz ta’ fondi ta’ investiment li għandhom dawn
 in-negozji fil-mira tagħhom.
 In-negozji soċjali[1] huma
 settur emerġenti fl-UE. In-negozji soċjali huma impriżi li l-objettiv primarju
 tagħhom huwa li jiksbu impatti soċjali minflok ma jiġġeneraw profitti
 għall-azzjonisti jew għal partijiet interessati oħrajn. Fil-ksib tal-impatti
 soċjali, negozju soċjali jipprova jkompli jibni fuq it-tekniki tan-negozju –
 inkluż il-finanzjament tan-negozju. Filwaqt li dan is-settur huwa ġdid, huwa
 kkaratterizzat minn tkabbir mgħaġġel. Skont ir-rapport tal-2009 ta’ Global
 Enterprise Monitor, bejn 3 % u 7.5 % tal-forza tax-xogħol fl-Istati
 Membri magħżula tal-UE kienu impjegati f’għadd ta’ forom ta’ negozji soċjali.
 In-negozji soċjali huma kważi esklussivament
 SMEs. Il-missjoni soċjali tan-negozji soċjali hija korrelatata b’enfasi sod fuq
 l-iżvilupp sostenibbli jew inklużiv, u fuq l-indirizzar tal-isfidi soċjali fost
 is-soċjetajiet tal-UE: dan ifisser li aktarx, l-investimenti fin-negozji
 soċjali jkollhom impatt soċjali pożittiv akbar milli investimenti f’SMEs aktar
 ġenerali. Minħabba li ċerti stimi, bħal dawk minn J. P. Morgan, jissuġġerixxu
 li l-investimenti soċjali jistgħu jikbru malajr sabiex jifformaw suq li jaqbeż
 sew il-EUR 100 biljun, u dan jixħet dawl fuq il-potenzjal ta’ dan
 is-settur emerġenti[2].
 Għaldaqstant, jekk jiġi żgurat li dan is-settur
 ikompli jikber u jibqa’ joħloq prosperità tkun kontribuzzjoni importanti
 għall-ilħuq tal-objettivi tal-Istrateġija Ewropa 2020.
 In-negozji soċjali jiġbru sehem notevoli
 mill-finanzjament tagħhom minn għotjiet, kemm jekk minn fundazzjonijiet, minn individwi
 jew inkella mis-settur pubbliku. Madanakollu, bħala negozji, it-tkabbir
 sostenibbli tagħhom jiddependi fuq il-forniment ta’ firxa usa’ ta’ sorsi ta’
 investimenti u finanzjamenti. F’dan ir-rigward, is-suq tal-UE għall-fondi ta’
 investiment beda jkollu rwol importanti. Ħa l-forma suq għall-fondi ta’
 investiment li l-objettiv ewlieni tagħhom huwa l-investiment f’negozji soċjali.
 Sabiex issir distinzjoni bejn fondi mmirati bħal dawn u fondi ta’ investiment
 soċjali b’mod usa’, dawk il-fondi mmirati huma msemmija bħala fondi ta'
 intraprenditorija soċjali f’din il-proposta. It-tkabbir tal-fondi ta'
 intraprenditorija soċjali jirrefletti l-interess li dejjem qed jikber fost
 għadd ta’ investituri sabiex jagħmlu investimenti – ġeneralment bħala parti
 minn portafoll usa’ – li għandhom l-iskop li jiksbu effetti soċjali pożittivi
 li jmorru lil hinn mill-kisba ta’ redditi finanzjarji.
 Il-provi dwar in-nuqqasijiet regolatorji u
 l-fallimenti tas-swieq juru żewġ problemi li qed jillimitaw it-tkabbir
 tal-fondi ta' intraprenditorija soċjali.
 L-ewwel nett, ir-rekwiżiti regolatorji
 fil-livelli tal-UE u nazzjonali mhumiex imfassla sabiex jiffaċilitaw il-ġbir
 ta’ kapital permezz ta’ dawn it-tip ta’ fondi. Il-ġbir ta’ kapital fuq bażi
 transfruntiera jiswa l-flus u huwa kumpless minħabba frammentazzjoni tar-regoli
 nazzjonali li jirregolaw il-‘pjazzamenti privati’[3] barra
 l-pajjiż. Il-konformità ma’ varjetà ta’ regoli nazzjonali li jirregolaw
 l-attività ta’ ‘pjazzamenti privati’ sabiex jintgħażlu l-gruppi ta’ investituri
 żżid l-kost tal-kapital għal dawn il-fondi. Barra minn hekk, fondi ta'
 intraprenditorija soċjali mhumiex prosperużi fl-Istati Membri kollha, iżda
 bħalissa huma ġeografikament żbilanċjati fit-tqassim tagħhom.
 Wara konsultazzjonijiet mal-Istati Membri
 ħareġ biċ-ċar li f’ħafna każijiet, fondi ta' intraprenditorija soċjali bħal
 dawn jew huma rregolati permezz tar-regoli ġenerali nazzjonali applikabbli għal
 pjazzamenti privati jew inkella permezz ta’ dispożizzjonijiet legali speċjali
 li huma introdotti għal kapital ta’ riskju jew ekwità privata. Minoranza
 tal-Istati Membri għandha wkoll regoli speċjali għal kategoriji usa’ ta’ fondi
 ta’ investiment soċjali li huma miftuħa wkoll għal investituri fil-livell
 tal-konsumatur. Dawn il-fondi ta’ investiment soċjali usa’ mhux neċessarjament
 ikollhom l-investimenti tagħhom mmirati biss lejn in-negozji soċjali. Il-provi
 li ħarġu mill-valutazzjoni tal-impatt juru li l-frammentazzjoni tar-regoli
 nazzjonali dwar il-fondi ta' intraprenditorija soċjali u nuqqas ta’ tfassil
 speċjalizzat ta’ dawn ir-regoli għall-ħtiġijiet tagħhom wasslu għal piżijiet
 ta’ spejjeż u aċċess b’effiċjenza mnaqqsa tas-swieq kapitali għal dawn
 il-fondi. Minkejja interess qawwi mill-investituri fl-istrateġiji ta’
 investiment soċjali, dawn il-piżijiet regolatorji jxekklu l-kriterju ta’ fondi
 ta' intraprenditorija soċjali ta’ daqs effiċjenti (l-assi medji mmaniġjati
 tal-fond ta' intraprenditorija soċjali rarement jaqbżu
 l-EUR 20 miljun).
 It-tieni nett, l-investituri potenzjali
 fil-fondi ta' intraprenditorija soċjali jaffaċċjaw firxa wiesgħa ta’ proposti
 ta’ investimenti soċjali differenti, livelli differenti ta’ tagħrif rigward
 l-investimenti soċjali, is-selezzjoni jew l-analiżi tal-impriżi soċjali, u
 approċċi għall-kejl tal-prestazzjoni soċjali tagħhom. Il-fondi stess u
 n-negozji soċjali tagħhom fil-mira jistgħu jaffaċċjaw kostijiet mill-eżistenza
 ta’ miżuri awtoregolatorji li jiddupplikaw jew li jikkunfliġġu fir-rigward
 tal-kwistjonijiet imsemmija aktar ’il fuq. Il-kunfidenza u l-fiduċja f’għajnejn
 l-investituri huma mxekkla.
 Dawn id-diffikultajiet huma ta’ xkiel
 għall-flussi effiċjenti ta’ kapital fil-fondi ta' intraprenditorija soċjali, u
 konsegwentement, anki għall-fluss ta’ kapital fl-impriżi soċjali nfushom, u
 jikkostitwixxu ostaklu għall-iżvilupp ta’ suq tal-investiment uniku f’dan
 il-qasam.
 F’dawn iċ-ċirkustanzi, fl-Att dwar is-Suq
 Uniku[4]
 (ASU), il-Kummissjoni ħadet l-impenn li timplimenta diversi miżuri sabiex
 tiżgura li n-negozji soċjali tal-UE jkunu jistgħu jsiru prosperużi, anki billi
 tindirizza dgħjufijiet ta’ finanzjament bħal dawn. Il-proposta attwali dwar
 qafas Ewropew għall-fondi ta' intraprenditorija soċjali hija inizjattiva
 minnhom li tieħu azzjoni fir-rigward ta’ dak l-impenn; tifforma parti mill-
 Inizjattiva għan-negozju soċjali tal-Kummissjoni (COM(2011) 682/2), li għandha
 l-għan li tindirizza kwistjonijiet usa’ f’dan is-settur.
 L-għan tar-Regolament propost huwa li jinħoloq
 qafas leġiżlattiv speċifikament imfassal għall-ħtiġijiet tal-impriżi soċjali,
 għall-investituri li beħsiebhom jiffinanzjaw impriżi bħal dawn, u għall-fondi
 ta’ investiment speċjalizzati li għandhom l-għan li jservu ta’ medjatur bejn
 dawn it-tnejn. Għandu l-għan li jikseb livell għoli ta’ ċarezza fir-rigward
 tal-karatteristiċi li jiddidstingwu l-fondi ta' intraprenditorija soċjali
 mill-kategorija usa’ ta’ fondi ta’ investiment alternattivi. Huma biss dawk
 il-fondi li jikkonformaw ma’ dawn il-karatteristiċi li għandhom ikunu eliġibbli
 li jiġbru l-fondi permezz tal-qafas Ewroprew propost għall-fondi ta'
 intraprenditorija soċjali.
 Ir-Regolament propost jindirizza dawn
 il-problemi. Jintroduċi rekwiżiti uniformi għall-maniġers ta’ impriżi ta’
 investiment kollettiv li joperaw bl-isem “Fond ta' Intraprenditorija Soċjali
 Ewropew”. Jintroduċi rekwiżiti sabiex jiġu identifikati l-portafoll
 tal-investiment, it-tekniki ta’ investiment u l-impriżi eliġibbli li jistgħu
 jkunu fil-mira ta’ fond kwalifikanti ta’ intraprenditorija soċjali. Jintroduċi
 wkoll regoli uniformi dwar liema kategoriji ta’ investituri jistgħu jittieħdu
 fil-mira ta’ fond ta' intraprenditorija soċjali kwalifikanti u dwar
 l-organizzazzjoni interna tal-maniġers li jikkummerċjalizzaw dawn il-fondi
 kwalifikanti. Peress li l-maniġers ta’ impriżi ta’ investiment kollettiv li
 joperaw bl-isem “Fond ta' Intraprenditorija Soċjali Ewropew” se jkunu soġġetti
 għal regoli sustantivi identiċi madwar l-UE, dawn se jibbenefikaw minn
 rekwiżiti uniformi għar-reġistrazzjoni u minn passaport validu madwar l-UE
 kollha, li se jgħinu sabiex jinħolqu kundizzjonijiet ekwi għal dawk kollha li
 jeħdu sehem fis-suq għall-finanzjament tal-intraprendituri soċjali.
 Ir-Regolament propost dwar il-Fondi ta'
 Intraprenditorija Soċjali Ewropej (EuSEFs - European Social Entrepreneurship
 Funds) huwa komplimentarju mar-Regolament [...] dwar il-Fondi ta’ Kapital ta’
 Riskju. Iż-żewġ proposti għandhom l-għan li jiksbu għanijiet differenti u
 ż-żewġ proposti, jekk jiġu adottati, se jikkoeżistu bħala atti ġuridiċi
 awtonomi b’indipendenza reċiproka.
 Il-fondi ta’ kapital ta’ riskju jiffokaw fuq
 il-forniment ta’ finanzjament ta' ekwità għall-SMEs, iżda tipikament ma jilħqux
 il-livell limitu li jiddefinixxi l-passaport disponibbli għal maniġers ta’
 fondi kbar skont id-Direttiva 2011/61/KE (dwar Maniġers ta’ Fondi ta’
 Investiment Alternattivi). Filwaqt li n-negozji soċjali huma SMEs ukoll, u
 l-fondi li għandhom negozju soċjali fil-mira joperaw ukoll taħt il-livelli
 limiti bbażati fuq l-assi tad-Direttiva 2011/61/KE, il-firxa ta’ għodod
 ta’ finanzjament eliġibbli proposti fir-Regolament dwar il-Fondi ta'
 Intraprenditorija Soċjali Ewropej jmorru lil hinn mill-finanzjament bl-ekwità -
 l-istrument tipiku għall-intrapriżi l-ġodda fis-settur tat-teknoloġija.
 Minbarra l-finanzjament bl-ekwità, l-impriżi soċjali għandhom rikors ukoll għal
 forom oħra ta’ finanzjament, it-tagħqid tal-finanzjament mis-settur pubbliku u
 privat, l-istrumenti tad-dejn jew selfiet żgħar. Għaldaqstant, ir-regoli
 proposti dwar il-fondi ta' intraprenditorija soċjali jipprovdu għal firxa usa’
 ta’ għodod ta’ investiment kwalifikanti u li jkunu disponibbli għal fondi ta’ kapital
 ta’ riskju.
 Barra minn hekk, il-kwistjonijiet ta’
 trasparenza kkawżati mill-investimenti fin-negozji soċjali huma differenti
 mill-obbligi ta’ rapportar ġenerali li huma pprovduti fil-qasam tal-kapital ta’
 riskju: l-investimenti fl-intraprenditorija soċjali għandhom forma ta’ ‘redditu
 soċjali’ jew impatt soċjali pożittiv fil-mira tagħhom. Ir-regoli proposti fihom
 sezzjonijiet speċjali li jiffokaw fuq it-tagħrif rigward l-impatti soċjali,
 il-kejl ta’ dawn u l-istrateġiji użati għall-kisba tagħhom.
 Għal dawn ir-raġunijiet, l-għażla ppreferuta
 hija li għandu jkun hemm żewġ oqsfa tal-UE dwar il-kapital ta’ riskju u dwar
 l-intraprenditorija soċjali li jkunu joperaw b’mod awtonomu iżda flimkien.
 Għandha ssir ħidma ulterjuri sabiex jiġi
 żgurat li l-jeddijiet assenjati minn dan ir-Regolament lill-maniġers tal-EuSEF
 u lill-EuSEFs li jimmaniġjaw ma jiġux ppreġudikati minn ostakli ta’ taxxa.
 Regoli xierqa tat-tassazzjoni – għad li indipendenti minn dan ir-Regolament –
 huma kompliment importanti għalih u għajnuna għall-iżvilupp ta’ suq
 kompletament funzjonali għall-EuSEFs fi ħdan l-UE. Ikunu jistgħu jiżguraw
 flussi effiċjenti ta’ kapital lejn l-EuSEFs u finalment, lejn l-impriżi
 kwalifikanti f'portafoll li l-fondi jinvestu fihom.
 2.
 RIŻULTATI TAL-KONSULTAZZJONIJEIT MAL-PARTIJIET INTERESSATI U L-
 VALUTAZZJONIJIET TAL-IMPATTI
 2.1.
 Konsultazzjoni ma’ partijiet interessati
 Fit-13 ta’ Lulju 2011,
 is-servizzi tal-Kummissjoni nedew konsultazzjoni pubblika dwar miżuri possibbli
 sabiex itejbu l-aċċess tan-negozji soċjali sabiex għall-finanzjament mill-fondi
 ta’ investiment, li għalqu fl-14 ta’ Settembru 2011[5].
 Il-kontributi totali ammontaw għal 67 u jinsabu fuq is-sit elettroniku li ġej:
 http://ec.europa.eu/internal_market/consultations/2011/social_investment_funds_en.htm.
 Barra minn hekk, ir-regolaturi u s-superviżuri
 ġew ikkonsultati wkoll permezz tal-Kumitat Ewropew tat-Titoli (KET), anki
 permezz ta’ kwestjonarju li jitlob id-dettalji dwar sistemi nazzjonali
 eżistenti għall-fondi ta’ investiment soċjali li b’mod usa’, anki dwar fondi
 ta' intraprenditorija soċjali.
 Dan jaqa’ fi ħdan il-kuntest usa’ tal-ħidma u
 l-konsultazzjoni tal-Kummissjoni fuq l-Att dwar is-Suq Uniku, fejn ir-rwol
 tan-negozji soċjali u tal-finanzjament tagħhom ġie ġġustifikat u esplorat ukoll
 mal-partijiet interessati u l-parteċipanti f’dik il-konsultazzjoni. B'segwitu
 għal dan, il-Kummissjoni varat Inizjattiva għan-Negozju Soċjali awtonoma li
 offriet opportunitajiet għal diskussjonijiet ma’ partijiet interessati anki
 permezz ta’ workshop f’Mejju 2011.
 2.2.
 Valutazzjoni tal-impatt
 B’konformità mal-politika tagħha dwar
 “regolamentazzjoni aħjar”, il-Kummissjoni wettqet valutazzjoni tal-impatt dwar
 diversi alternattivi ta' politika.
 Din l-analiżi identifikat żewġ problemi
 ewlenin: fuq naħa, it-tagħrif imqiegħed għad-dispożizzjoni tal-investituri
 rigward l-impriżi soċjali, il-politiki ta’ investiment u l-proċeduri ta’
 analiżi segwiti minn fondi ta' intraprenditorija soċjali u l-kejl tal-impatti
 soċjali jew mhijiex biżżejjed jew inkella mhijiex ippreżentata b’mod
 komparabbli. Fuq in-naħa l-oħra, l-approċċi regolatorji għall-ġbir ta’ fondi
 ta’ organizzazzjonijiet li jispeċjalizzaw f’investimenti f’negozji soċjali ma
 kinux imfassla biżżejjed għall-ħtiġijiet speċifiċi tal-fondi ta'
 intraprenditorija soċjali.
 L-ewwel nett, il-parteċipanti fis-suq ma kinux
 kunfidenti biżżejjed bit-tagħrif disponibbli u mhumiex kapaċi sabiex minnufih
 jidentifikaw dawk il-fondi li fil-mira tagħhom ikollhom in-negozji soċjali, u
 mhumiex kunfidenti bl-impatt soċjali li jista' jinkiseb billi jinvestu f’dawn
 il-fondi. It-tieni problema hija relatata man-nuqqasijiet regolatorji:
 is-sistemi nazzjonali li jirregolaw il-ġbir ta’ fondi barra s-swieq miftuħa
 (pjazzamenti privati) huma diverġenti u mhumiex speċifikament imfassla
 għall-ħtieġa tal-fondi ta' intraprenditorija soċjali u tal-maniġers tagħhom.
 Dan ifisser li l-ġbir transfruntier ta’ fondi huwa kumpless, karatterizzat minn
 diverġenzi regolatorji. Fin-nuqqas ta’ regoli uniformi fil-livell tal-UE,
 aktarx li l-ġbir ta’ fondi soċjali permezz ta’ fondi ta' intraprenditorija
 soċjali jibqa’ nazzjonali.
 Għalhekk, l-analiżi tidentifika tliet
 objettivi prinċipali: titjib fiċ-ċarezza u l-komparabilità tal-fondi ta’
 investiment li għandhom negozji soċjali fil-mira tagħhom; it-titjib tal-għodod
 għall-valutazzjoni u l-analiżi tal-impatti soċjali; u li l-ħtiġijiet tal-fondi
 ta' intraprenditorija soċjali jiġu riflessi aħjar fir-regoli li japplikaw għal
 dawn il-fondi madwar l-Unjoni.
 Fil-kuntest ta’ dawn l-objettivi, ġiet
 eżaminata firxa wiesgħa ta’ alternattivi.
 Fir-rigward tat-titjib fiċ-ċarezza u
 l-komparabilità tal-fondi ta' intraprenditorija soċjali, il-valutazzjoni
 tal-impatt tesplora alternattivi differenti sabiex tiġi ffaċilitata
 t-trasparenza permezz ta’ awtoregolazzjoni (kodiċi tal-kondotta),
 l-istabiliment ta’ tikketta tal-UE b’miżuri armonizzati u vinkolanti sabiex
 tiġi infurzata l-konformità. Għat-titjib tal-għodod għall-valutazzjoni jew
 l-analiżi tal-impatti soċjali, ġew eżaminati alternattivi differenti, li
 jvarjaw mit-twaqqif ta’ fora għall-partijiet interessati sad-diskussjoni dwar
 il-varar ta’ studju ulterjuri dwar kif dawn l-għodod ta’ valutazzjoni jistgħu
 jiġu armonizzati fil-livell tal-UE. Fir-rigward tat-titjib tal-ġbir
 transfruntier ta’ fondi minn fondi bħal dawn u l-ambjent regolatorju li
 jirregola l-pjazzamenti privati f’pajjiżi barranin, l-alternattivi varjaw
 mit-trawwim ta’ rikonoxximent reċiproku bejn regoli nazzjonali ta’ pjazzament
 privat, l-użu tar-regoli dawr il-kapital ta’ riskju sabiex jitrawwem ukoll ġbir
 ta’ fondi permezz ta’ fondi ta' intraprenditorija soċjali, il-ħolqien ta’
 sistema mfassla b’mod speċifiku għall-ġbir ta’ fondi għal dawn il-fondi u
 l-ħolqien ta’ qafas Ewropew tal-fondi awtonomu għal dawn il-fondi.
 Il-valutazzjoni tal-impatt konkluża favur
 qafas awtonomu għad-definizzjoni tal-fondi u r-regoli li japplikaw għalihom,
 sabiex jiġi faċilitat il-ġbir ta’ fondi nazzjonali u transfruntier, inkluż
 l-iżvilupp ta’ ‘marka’ Ewropea ta’ fondi ta' intraprenditorija soċjali
 appoġġjata minn provvedimenti ta’ trasparenza b’saħħithom.
 Ġie vvalutat l-impatt tal-alternattivi,
 inklużi benefiċċji u kostijiet għall-industrija, l-investituri, in-negozji
 soċjali, is-soċjetà, is-superviżuri tal-fondi u partijiet interessati oħrajn.
 L-alternattiva preferuta nżammet peress li toffri l-akbar potenzjal
 għall-indirizzar tal-problemi identifikati filwaqt li hija proporzjonata
 fir-rigward tal-kostijiet ta’ konformità mġarrba minn dawk li jridu jibbenefikaw
 mill-qafas il-ġdid.
 Il-kummenti espressi mill-Bord
 tal-Valutazzjoni tal-Impatt fl-opinjoni tiegħu
 tat-18 ta’ Novembru 2011 ittieħdu f’kunsiderazzjoni fir-rapport
 dwar il-valutazzjoni tal-impatt. Il-kuntest usa’ għal din l-inizjattiva ġie
 ċċarat ulterjorment billi ntwera kif l-inizjattivi differenti tal-Kummissjoni
 fil-qasam tan-negozju soċjali huma marbutin flimkien sabiex jifformaw
 strateġija koerenti. L-analiżi tal-problemi ssaħħet ulterjorment billi
 inkludiet spjegazzjoni aktar ċara dwar ir-raġunijiet għalfejn l-inizjattiva
 dwar il-fondi ta’ kapital ta’ riskju mhijiex se tkun kapaċi tindirizza
 l-problemi għall-fondi ta' intraprenditorija soċjali. Ġew iċċarati ulterjorment
 il-loġika tal-intervent u l-analiżi tal-alternattivi differenti, b’mod partikolari
 fir-rigward tal-kategoriji possibbli ta’ investituri. Il-kontenuti tal-miżuri
 li huma previsti issa u dawk li jistgħu jkunu meħtieġa aktar tard huma
 stabiliti b’mod aktar ċar. Il-valutazzjoni tal-impatti ttejbet, inkluża
 valutazzjoni tal-interdipendenza tal-miżuri f’termini tal-effikaċja probabbli
 tagħhom. Finalment, il-kwistjonijiet ta’ monitoraġġ u konformità ġew iċċarati
 ulterjorment.
 3.
 ELEMENTI ĠURIDIĊI TAL-PROPOSTA
 3.1.
 Bażi ġuridika
 Il-proposta hija bbażata fuq
 l-Artikolu 114 tat-TFUE bħala l-aktar bażi ġuridika xierqa f’dan il-qasam.
 Il-proposta għandha l-għan prinċipali li ttejjeb l-affidabilità u ċ-ċarezza
 legali tal-attivitajiet ta’ kummerċjalizzazzjoni mwettqa minn operaturi li
 jużaw l-isem ta’ “Fond ta' Intraprenditorija Soċjali Ewropew". Fil-ksib ta’
 dan l-għan, il-proposta tintroduċi standards uniformi li jikkonċernaw
 il-kompożizzjoni tal-portafoll, l-istrumenti ta’ investiment eliġibbli, u
 l-miri ta’ investiment eliġibbli ta’ fondi ta' investiment kollettivi li
 joperaw taħt dak l-isem. Il-proposta tintroduċi wkoll regoli dwar il-kategoriji
 ta’ investituri li huma meqjusa bħala eliġibbli sabiex jinvestu f’dawn il-fondi
 ta’ investiment.
 Regolament huwa meqjus bħala l-aktar strument
 ġuridiku xieraq sabiex jintroduċi r-rekwiżiti uniformi mmirati għall-partċeipanti
 kollha fis-suq għall-ġbir ta’ fondi għall-impriżi soċjali - investituri, fondi
 ta' intraprenditorija soċjali u l-kumpaniji fil-mira tal-finanzjament
 tal-intraprenditorija soċjali. Regolament huwa meqjus ukoll bħala l-aktar
 strument xieraq sabiex joħloq regoli uniformi dwar min jista’ jkun investitur
 f’fond ta' intraprenditorija soċjali, dwar min jista’ juża l-isem “Fond ta'
 Intraprenditorija Soċjali Ewropew” u dwar it-tipi ta’ impriżi li jistgħu
 jirċievu finanzjament minn fondi kwalifikanti bħal dawn. Finalment, Regolament
 huwa meqjusa bħala l-aktar strument xieraq sabiex jiġi żgurat li l-parteċipanti
 kollha huma soġġetti għal rekwiżiti uniformi rigward is-sottoskrizzjoni għal
 “Fondi ta' Intraprenditorija Soċjali Ewropej” u l-istrateġiji ta’ investiment
 fil-mira u l-għodod ta’ investiment użati minn fondi bħal dawn.
 Barra minn hekk, l-objettivi ta’ dan
 ir-Regolament huma relatati mar-rekwiżiti uniformi dwar it-trasparenza
 fir-rigward tal-impatti soċjali, inklużi l-miżuri ta’ rapportar u tal-prestazzjoni
 soċjali. Għal dan il-għan, rekwiżiti uniformi b’dan l-iskop – eż. dettalji dwar
 kif jiġi ppreżentat it-tagħrif dwar il-prestazzjoni soċjali – huma meħtieġa.
 Jekk l-għażla tal-provvedimenti preċiżi għall-istandardizzazzjoni ta’ dawn
 ir-rekwiżiti tħalliet f’idejn il-leġiżlazzjoni nazzjonali tal-Istati Membri,
 din iġġarrab ir-riskju li dawn ir-rekwiżiti jkunu diverġenti bejn Stat Membru u
 ieħor. Dan ikun qed joħloq standards imqassma b’mod żbilanċjat f’qasam li huwa
 fundamentali għall-iżvilupp ulterjuri tas-suq ta’ fondi ta’ investiment li
 fil-mira tagħhom ikollhom in-negozju soċjali. Standards żbilanċjati bħal dawn
 jkunu ta’ ħsara għall-għan li jiġi żgurat li dan huwa suq li l-investituri
 jistgħu jafdaw. Għaldaqstant, sabiex tissaħħaħ il-kunfidenza tal-investituri,
 jeħtieġ li jiġi żgurat li l-maniġers tal-fondi jsegwi l-istess regoli f’dan
 il-qasam fundamentali.
 3.2.
 Sussidjarjetà u proporzjonalità
 Essenzjalment, il-proposta għandha l-għan li
 toħloq ambjent ta’ kummerċjalizzazzjoni fdat, sigur u legalment stabbli
 għall-kummerċjalizzazzjoni tal-“Fondi ta' Intraprenditorija Soċjali Ewropej”.
 Id-determinazzjoni tal-karatteristiċi essenzjali ta’ fond bħal dan, f’termini
 tal-kompożizzjoni tal-portafoll, l-għodod ta’ investiment, il-miri
 tal-investiment u l-gruppi ta’ investituri eliġibbli tiegħu, ma tistax titħalla
 f’idejn l-Istati Membri hekk kif din tkun twassal għal applikazzjoni differenti
 u inkonsistenti ta’ dawn ir-rekwiżiti ta’ definizzjoni madwar l-UE.
 Għaldaqstant, definizzjonijiet u rekwiżiti operatorji uniformi jrid ikollhom
 rwol ċentrali fit-twaqqif ta’ sett ta’ regoli komuni għas-suq Ewropew għal dawn
 il-fondi u l-maniġers tagħhom. Barra minn hekk, il-maniġers kollha tal-fond ta’
 investiment kollettiv li joperaw f’dan is-suq li jużaw l-isem “Fond ta' Intraprenditorija
 Soċjali Ewropew” jridu jkunu soġġetti għall-istess rekwiżiti organizzazzjonali,
 ta’ kondotta tal-operazzjonijiet u ta’ trasparenza.
 Fir-rigward tar-reġistrazzjoni u
 s-superviżjoni tal-maniġers tal-“Fondi Ewropew ta' Intraprenditorija Soċjali”,
 il-proposta għandha l-għan li ssib bilanċ bejn il-ħtieġa għal superviżjoni
 effikaċi, l-interess tal-awtoritajiet kompetenti nazzjonali fejn dawn il-fondi
 jkunu jew iddomiċiljati jew inkella offerti għall-kategoriji eliġibbli ta’
 investituri u r-rwol ta’ koordinazzjoni tal-AETS. Sabiex jinħoloq proċess
 mexxej għas-supervżjoni, l-awtorità kompetenti fl-Istat Membru fejn ikun
 iddomiċiljat il-maniġer tal-“Fond ta' Intraprenditorija Soċjali Ewropew”
 kwalifikanti se tivverifika d-dokumenti ta’ reġistrazzjoni sottomessi
 mill-maniġer tal-applikant u, wara li tivvaluta jekk l-applikant jipprovdix
 biżżejjed garanzija tal-abilità tiegħu sabiex jikkonforma mar-rekwiżiti
 tar-Regolament, tirreġistra lill-applikant. Matul is-superviżjoni tal-maniġer
 irreġistrat, l-awtorità kompetenti li rreġistrat il-maniġer se tikkoopera
 mal-awtoritajiet kompetenti f’dawk l-Istati Membri fejn ikun ikkummerċjalizzat
 il-fond kwalifikanti. L-AETS se tħaddem bażi ta’ dejta ċentrali fejn telenka
 l-maniġers irreġistrati kollha li huma eliġibbli sabiex jużaw l-isem “Fond ta'
 Intraprenditorija Soċjali Ewropew”.
 Fir-rigward tal-proporzjonalità, il-proposta
 ssib il-bilanċ xieraq bejn l-interess pubbliku ta’ promozzjoni tal-iżvilupp ta’
 swieq aktar effiċjenti għall-“Fondi ta' Intraprenditorija Soċjali Ewropej” u
 l-kosteffiċjenza tal-miżuri proposti. Filwaqt li tipprovdi sistema ta’
 reġistrazzjoni sempliċi, il-proposta ħadet f’kunsiderazzjoni sħiħa l-ħtieġa
 tal-ksib ta’ bilanċ bejn is-sikurezza u l-affidabilità assoċjati mal-użu
 tal-isem “Fond ta' Intraprenditorija Soċjali Ewropew” mat-tħaddim effiċjenti
 tas-suq u l-kost għall-partijiet interessati varji tiegħu.
 3.3.
 Konformità mal-Artikoli 290 u 291 tat-TFUE
 Fit-23 ta’ Settembru 2009,
 il-Kummissjoni adottat proposti għar-Regolamenti li jistabilixxu l-ABE,
 l-AEAPX, u l-AETS. F’dan ir-rigward, il-Kummissjoni tixtieq tfakkar
 id-Dikjarazzjonijiet relatati mal-Artikoli 290 u 291 tat-TFUE li għamlet
 matul l-adozzjoni tar-Regolamenti li jwaqqfu l-Awtoritajiet Superviżorji
 Ewropej fejn intqal: “fir-rigward tal-proċess għall-adozzjoni ta' standards
 regolatorji, il-Kummissjoni tenfasizza n-natura unika tas-settur tas-servizzi
 finanzjarji, li jkompli mal-istruttura Lamfalussy u li kien speċifikament
 rikonoxxut fid-Dikjarazzjoni 39 għat-TFUE. Madankollu, il-Kummissjoni għandha
 dubji serji jekk ir-restrizzjonijiet fuq ir-rwol tagħha meta tadotta atti
 delegati u miżuri ta' implimentazzjoni humiex skont l-Artikoli 290 u 291 TFUE.”
 3.4.
 Preżentazzjoni tal-Proposta
 Artikolu 1 - Suġġett
 L-Artikolu 1
 jistipula l-kamp ta’ applikazzjoni tar-Regolament previst.
 L-Artikolu jagħmilha ċara li l-isem "Fond ta' Intraprenditorija
 Soċjali Ewropew" (EuSEF) għandu jkun riżervat għal dawk il-maniġers ta’
 fondi li jikkonformaw ma’ sett ta’ kriterji uniformi dwar il-kwalità li
 japplikaw għall-kummerċjalizzazzjoni tal-fondi tagħhom madwar l-Unjoni. F’dan
 ir-rigward, l-Artikolu 1 jenfasizza l-għan li jiġi stabilit kunċett
 uniformi dwar x’jikkostitwixxi EuSEF. Dan il-kunċett huwa żviluppat sabiex tiġi
 żgurata l-kummerċjalizzazzjoni mingħajr intoppi ta’ fondi bħal dawn madwar
 l-Unjoni.
 Artikolu 2 - Kamp ta’ applikazzjoni
 L-Artikolu 2
 jispeċifika li dan ir-Regolament japplika għal maniġers ta’ impriżi ta’
 investiment kollettiv kif iddefiniti fl-Artikolu 3 (1) (b) ta’ dan
 ir-Regolament li jkunu stabiliti fl-Unjoni u li jkunu soġġetti għal
 reġistrazzjoni mal-awtoritajiet kompetenti fl-istati membri domiċiljari tagħhom
 skont l-Artikolu 3 (3) (a) tad-Direttiva 2011/61/KE, sakemm dawn
 jimmaniġjaw portafolji ta’ EuSEFs, li l-assi maniġjat tagħhom ma jaqbżux livell
 limitu totali ta’ EUR 500 miljun.
 Artikolu 3 - Definizzjonijiet
 L-Artikolu 3
 fih definizzjonijiet essenzjali li jistipulaw il-kamp ta’ applikazzjoni
 tal-applikazzjoni għar-Regolament propost. Huma ddefiniti l-kunċetti
 fundamentali, bħall-EuSEF stess, il-maniġer tal-EuSEF, l-għodod ta’ investiment
 kwalifikanti u l-miri ta’ investiment kwalifikanti. Essenzjalment, dawn
 id-definizzjonijiet għandhom l-għan li jaqgħtu linja sabiex issir distinzjoni
 bejn EuSEF u fondi oħrajn li jistgħu jfittxu li jilħqu strateġiji ta’
 investiment simili iżda li ma għandhomx l-impriżi soċjali fil-mira tagħhom.
 B’konformità mal-għan ta’ ċirkoskrizzjoni bi preċiżjoni tal-fondi f’dan
 ir-Regolament, il-paragrafu 1(a) tal-Artikolu 3 jistipula li EuSEF
 ikun fond li jiddedika minimu ta’ 70 fil-mija mill-kontribuzzjonijiet kapitali
 aggregati u kapital impenjat u mhux eżerċitat għal investimenti li jkunu
 impriżi ta’ portafoll kwalifikanti. Dan jimplika li, pereżempju, spejjeż
 operazzjonali li jrid jiġu ddebitati lill-EuSEF skont kif jista’ jiġi miftiehem
 mal-investituri, iridu jinħarġu mit-30 fil-mija li jifdal
 mill-kontribuzzjonijiet kapitali impenjati.
 Dan ir-Regolament jieħu f’kunsiderazzjoni wkoll il-karatteristiċi
 speċjali tal-impriżi soċjali. L-objettiv ewlieni tal-impriżi soċjali huwa
 l-kisba ta’ impatt soċjali pożittiv. Għaldaqstant, dan ir-Regolament jeħtieġ li
 impriża ta’ portafoll kwalifikanti għandu jkollha impatt soċjali pożittiv u li
 jista’ jitkejjel, li tuża l-profitti tagħha sabiex tikseb l-objettiv primarju u
 li tkun mmaniġjata b’mod responsabbli u trasparenti. L-Artikolu 3
 jispeċifika wkoll regoli u proċeduri li jrid ikunu fis-seħħ biex ikopru
 ċ-ċirkostanzi li fihom impriża ta' portafoll kwalifikanti tkun tixtieq tqassam
 parti mill-profitti tagħha lis-sidien u l-azzjonisti. Kif spjegat
 fil-preambolu, tali tqassim ma għandux jippreġudika l-ksib effettiv
 tal-objettiv primarju tal-impriża.
 Filwaqt li jittieħdu f’kunsiderazzjoni
 l-ħtiġijiet ta’ finanzjament ta’ impriżi bħal dawn, l-għodod ta’ investiment
 eliġibbli huma ddefiniti bl-istess mod. Dawn jinkludu strumenti ta’ ekwità,
 strumenti ta’ dejn, investimenti f’EuSEFs oħrajn u selfiet ta’ terminu twil u
 medju.
 Artikolu 4 – L-użu tal-isem “Fond ta'
 Intraprenditorija Soċjali Ewropew"
 L-Artikolu 4
 fih il-prinċipju ewlieni li jisħaq li huma biss dawk il-fondi li jikkonformaw
 mal-kriterji uniformi stabiliti minn dan ir-Regolament li jkunu eliġibbli
 sabiex jużaw l-isem “Fond ta' Intraprenditorija Soċjali Ewropew” sabiex
 jikkumerċjalizzaw il-EuSEFs madwar l-Unjoni.
 Artikolu 5 – Kompożizzjoni
 tal-portafoll
 L-Artikolu 5
 fih dispożizzjoni dettaljata dwar il-kompożizzjoni tal-portafoll li
 tikkaratterizza EuSEF. F’dan ir-rigward, l-Artikolu 5 fih regoli uniformi
 dwar il-miri ta’ investiment tal-EuSEF, l-għodod ta’ investiment eliġibbli,
 ir-regoli dwar il-limiti li bihom maniġer ta’ EuSEF jista’ jżid l-iskopertura
 tiegħu. Sabiex jingħata ċertu grad ta’ flessibilità għall-EuSEFs fl-immaniġjar
 tal-investimenti u l-likwidità tagħhom, jitħallew isiru investimenti oħra fi
 ħdan livell limitu massimu li ma jaqbiżx it-30 fil-mija tal-kontribuzzjonijiet
 kapitali aggregati u l-investimenti kapitali mhux eżerċitati li ma jeħtieġx
 jikkostitwixxi investimenti kwalifikanti.
 Artikolu 6 – Investituri eliġibbli
 L-Artikolu 6
 fih dispożizzjonijiet dettaljati dwar l-investituri eliġibbli sabiex jinvestu
 f’EuSEFs: skont dan l-Artikolu, il-EuSEFs jistgħu jiġu kkummerċjalizzati biss
 lil investituri rikonoxxuti bħala investituri professjonali
 fid-Direttiva 2004/39/KE. Il-kummerċjalizzazzjoni lejn investituri oħrajn
 bħal ċerti individwi ta’ valur għoli hija permessa biss jekk dawn jimpenjaw
 ‘biljett’ minimu ta’ EUR 100 000 għall-fond u jekk jiġu segwiti ċerti
 proċeduri mill-maniġer tal-fond sabiex il-maniġer tal-fond ikun raġonevolment
 żgurat li dawn l-investituri oħrajn huma kapaċi jieħdu d-deċiżjonijiet dwar
 l-investiment tagħhom u jifhmu r-riskji involuti.
 Artikolu 7 – Regoli tal-kondotta
 L-Artikolu 7
 fih prinċipji ġenerali li jirregolaw l-imġiba ta’ maniġer ta’ EuSEF, l-aktar
 fil-kondotta tal-attivitajiet tiegħu u r-relazzjoni tiegħu mal-investitur.
 Artikolu 8 – Kunflitti ta’ interess
 L-Artikolu 8
 fih regoli għall-maniġġ ta’ kunflitti ta’ interess mill-maniġer ta’ EuSEF. Dawn
 ir-regoli jeħtieġu wkoll li l-maniġer ikollu l-arranġamenti organizzazzjonali u
 amministrattivi fis-seħħ sabiex jiżgura maniġġ xieraq tal-kunflitti ta’
 interess.
 Artikolu 9
 – Kejl tal-impatti soċjali pożittivi
 L-Artikolu 9
 jeħtieġ li l-maniġer ta’ EuSEF ikollu l-proċeduri meħtieġa fis-seħħ sabiex
 ikejjel u jimmonitorja l-impatti soċjali pożittivi li l-impriżi ta’ portafoll
 kwalifikanti u jkunu impenjati li jiksbu.
 Artikolu 10 - Rekwiżiti
 organizzazzjonali
 L-Artikolu 10
 jeħtieġ li maniġer ta’ EuSEF ikollu riżorsi umani u tekniċi adegwati kif ukoll
 biżżejjed fondi proprji daqs kemm jeħtieġ għall-immaniġjar xieraq tal-EuSEFs.
 Artikolu 11 – Valwazzjoni
 L-Artikolu 11
 jindirizza l-valwazzjoni tal-assi ta’ EuSEF. Ir-regoli dwar din għandhom ikunu
 stabiliti fid-dokumenti statutorji ta’ kull EuSEF.
 Artikolu 12 - Rapporti annwali
 L-Artikolu 12
 fih regoli dwar ir-rapporti annwali li l-maniġers ta’ EuSEF iridu jħejju
 fir-rigward tal-EuSEF li jimmaniġjaw. Ir-rapport jispjega l-kompożizzjoni
 tal-portafoll tal-fond u l-attivitajiet matul l-aħħar sena. Ikun fih ukoll
 tagħrif dwar l-impatt soċjali miksub mill-politika ta’ investiment tal-fond.
 Artikolu 13 - Divulgazzjoni lil
 investituri
 L-Artikolu 13
 fih ċerti rekwiżiti ta’ divulgazzjoni ewlenin li huma fid-dmir tal-maniġer ta’
 EuSEF fir-rigward tal-investituri tiegħu. Dawn ir-rekwiżiti fihom obbligi ta’
 divulgazzjoni ġenerali ta’ qabel il-kuntratt fir-rigward tal-istrateġija ta’
 investiment u l-objettivi tal-EuSEF, it-tagħrif dwar il-kostijiet u l-imposti
 assoċjati, u l-profil tar-riskji/il-gwadanji tal-investiment propost
 mill-EuSEF. Dawn ir-rekwiżiti jinkludu wkoll tagħrif dwar il-mod kif tiġi
 kkalkolata r-remunerazzjoni tal-maniġer ta’ EuSEF. Fl-istess waqt, dawn
 ir-rekwiżiti għandhom l-għan li jiżguraw trasparenza fir-rigward tan-natura
 speċifika tal-EuSEFs, b’mod partikolari fir-rigward tal-eżitu soċjali pożittiv
 li jinkiseb mill-politika ta’ investiment.
 Artikolu 14 – Superviżjoni
 L-Artikolu 14
 sabiex jiġi żgurat li l-awtorità kompetenti tal-Istat Membru domiċiljari se
 jkun jista’ jissupervizza l-konformità tal-maniġer ta’ EuSEF mar-rekwiżiti uniformi
 stabiliti f’dan ir-Regolament; il-maniġer tal-EuSEF jeħtieġ jinforma
 lill-awtorità kompetenti bl-intenzjoni tiegħu li jikkummerċjalizza EuSEFs
 bid-denominazzjoni ta’ "Fond Ewropew ta’ Intrapreditorija Soċjali".
 Il-maniġer jeħtieġ jipprovdi wkoll l-informazzjoni neċessarja inkluż dwar
 l-arranġamenti għall-konformità ma' dan ir-Regolament u l-fondi li jkun fi
 ħsiebu jikkummerċjalizza. Ladarba l-awtorità kompetenti tkun sodisfatta li
 t-tagħrif meħtieġ huwa sħiħ u li l-arranġamenti huma xierqa sabiex jikkonformaw
 mar-rekwiżiti stabiliti f’dan ir-Regolament, din tirreġistra lill-maniġer ta’
 EuSEF. Din ir-reġistrazzjoni tkun valida madwar l-Unjoni kollha u tippermetti
 lill-maniġer ta’ EuSEF sabiex jikkummerċjalizza l-EuSEFs bid-denominazzjoni
 “Fond ta' Intraprenditorija Soċjali Ewropew”.
 Artikolu 15 – Aġġornar tat-tagħrif
 L-Artikolu 15
 fih regoli dwar iċ-ċirkustanzi meta jkun meħtieġ li jiġi aġġornat it-tagħrif
 ipprovdut lill-awtorità kompetenti fl-Istat Membru domiċiljari.
 Artikolu 16 - Notifiki transfruntieri
 L-Artikolu 16
 jiddeskrivi l-proċess ta’ notifika transfruntier bejn l-awtoritajiet kompetenti
 superviżorji li tinbeda wara r-reġistrazzjoni tal-maniġer ta’ EuSEF.
 Artikolu 17 – Bażi ta’ dejta tal-AETS
 L-Artikolu 17
 jafda lill-AETS bil-kompitu li taġġorna bażi ta’ dejta ċentrali li telenka
 l-EuSEFs kollha li jkunu rreġistrati madwar l-Unjoni.
 Artikolu 18 – Superviżjoni mill-awtorità kompetenti
 L-Artikolu 18 jistipula li l-awtoritajiet
 kompetenti tal-Istat Membru domiċiljari jissupervizzaw ir-rekwiżiti ta’ dan
 ir-Regolament.
 Artikolu 19 – Setgħat superviżorji
 L-Artikolu 19
 jispeċifika lista ta’ setgħat superviżorji li l-awtoritajiet kompetenti
 jkollhom għad-dispożizzjoni tagħhom sabiex tiġi żgurata konformità mal-kriterji
 uniformi li jinstabu fir-Regolament.
 Artikolu 20 – Sanzjonijiet
 L-Artikolu 20
 fih dispożizzjonijeit dwar sanzjonijiet sabiex jiġi żgurat l-infurzar xieraq
 tar-rekwiżiti ta’ dan ir-Regolament.
 Artikolu 21 – Ksur
 tad-dispożizzjonijiet ewlenin
 L-Artikolu 21
 jispeċifika li l-ksur tad-dispożizzjonijiet ewlenin ta’ dan ir-Regolament bħal
 dwar il-kompożizzjoni tal-portafoll, l-investituri eliġibbli u l-użu tal-isem
 “Fond ta' Intraprenditorija Soċjali Ewropew" għandu jiġi sanzjonat
 bil-projbizzjoni tal-użu tal-isem u t-tneħħija tal-maniġer ta’ EuSEF
 mir-reġistru.
 Artikolu 22 – Kooperazzjoni
 superviżorja
 L-Artikolu 22
 fih ir-regoli dwar l-iskambju ta’ informazzjoni superviżorja bejn
 l-awtoritajiet kompetenti fl-Istat Membru domiċiljari u dak ospitanti u l-AETS.
 Artikolu 23 - Segretezza professjonali
 L-Artikolu 23
 fih dispożizzjonijiet dwar il-livell meħtieġ ta’ segretezza professjonali li
 għandhom japplikaw għall-awtoritajiet nazzjonali relevanti kollha u
 għar-Regolatur Ewropew tat-Titoli u s-Swieq (AETS).
 Artikolu 24 – Kundizzjonijiet għall-għoti
 tas-setgħa
 L-Artikolu 24
 jistabilixxi l-kundizzjonijiet li taħthom il-Kummissjoni tingħata s-setgħa li
 tadotta atti delegati.
 Artikolu 25 - Reviżjoni
 L-Artikolu 25
 fih klawżoli dwar ir-reviżjoni tar-Regolament propost u l-proposti possibbli
 tal-Kummissjoni sabiex jiġu mmodifikati dawn tal-aħħar.
 4.
 IMPLIKAZZJONI BAĠITARJA
 Ma hemm l-ebda implikazzjoni baġitarja.
 2011/0418 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 dwar il-Fondi ta' Intraprenditorija Soċjali
 Ewropej
 (Test b’relevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b’mod partikolari l-Artikolu 114
 tiegħu,
 Wara li kkunsidraw il-proposta
 mill-Kummissjoni Ewropea,
 Wara li ttrażmettew l-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Bank
 Ċentrali Ewropew[6],
 Wara li kkunsidraw l-opinjoni tal-Kumitat
 Ekonomiku u Soċjali Ewropew[7],
 Filwaqt li aġixxew skont il-proċedura
 leġiżlattiva ordinarja,
 Billi:
 (1)
 Waqt li l-investituru wkoll qed ifittxu għanijiet
 soċjali u mhux biss redditi finanzjarji, aktar ma jmur aktar qed jemerġi suq
 ta’ investiment soċjali fl-Unjoni, magħmul parzjalment minn fondi
 tal-investiment li jimmiraw lejn impriżi soċjali. Tali fondi ta’ investiment
 jipprovdu finanzjament għall-impriżi soċjali li jaġixxu għala muturi tal-bidla
 soċjali billi joffru soluzzjonijiet innovattivi għall-problemi soċjali u jagħtu
 kontribut ferm importanti għall-ilħuq tal-objettivi tal-Istrateġija Ewropa 2020.
 (2)
 Huwa neċessarju li jiġi stipulat qafas komuni ta’
 regoli dwar l-użu tad-denominazzjoni "Fond ta' Intraprenditorija Soċjali
 Ewropew", partikolarment dwar il-kompożizzjoni tal-portafoll ta’ fondi li
 joperaw b'din id-denominazzjoni, il-miri ta’ investiment eliġibbli tagħhom,
 l-għodod tal-investiment li jużaw u l-kategoriji ta’ investituri li jkunu
 eliġibbli għall-investiment f'tali fondi minn regoli uniformi tal-Unjoni.
 Fin-nuqqas ta’ qafas komuni bħal dan, hemm ir-riskju li l-Istati Membri
 jadottaw provvedimenti diverġenti fil-livell nazzjonali li jkollhom impatt
 negattiv dirett fuq il-funzjonament tajjeb tas-suq intern u joħolqu ostakli
 għalih, billi l-fondi li jkunu jixtiequ joperaw lil hinn mill-fruntieri jkunu
 soġġetti għal regoli differenti fl-Istati Membri differenti. Barra minn hekk,
 rekwiżiti diverġenti ta’ kwalità dwar il-kompożizzjoni tal-protafolji, il-miri
 ta’ investiment u l-investituri eliġibbli jistgħu jwasslu għal livelli
 differenti ta’ protezzjoni għall-investitur u jiġġeneraw konfużjoni fir-rigward
 tal-offerta ta’ investiment assoċjata mal-Fond ta' Intraprenditorija Soċjali
 Ewropew (EuSEF). L-investituri għandhom, barra minn hekk, ikunu kapaċi
 jikkomparaw l-offerti ta’ investiment ta’ EuSEFs differenti. Jeħtieġ li
 jitneħħew l-ostakli sinifikanti għall-ġbir transfruntier ta’ fondi mill-EuSEFs
 u li jiġu evitati distorsjonijiet għall-kompetizzjoni bejn dawk il-fondi, u li
 jiġi pprevenut li fil-futur jokkorru kwalunkwe ostaklu ieħor għall-kummerċ u
 distorsjonijiet sinifikanti għall-kompetizzjoni. Konsegwentement, il-bażi
 ġuridika xierqa hija l-Artikolu 114 tat-TFUE, kif interpretat skont
 il-każistika konsistenti tal-Qorti tal-Ġustizzja tal-Unjoni Ewropea.
 (3)
 Jeħtieġ li jiġi adottat Regolament li jistabilixxi
 regoli uniformi applikabbli għall-EuSEFs u li jimponi obbligi korrispondenti
 fuq il-maniġers tagħhom fl-Istati Membri kollha li jkunu jixtiequ jiġbru
 l-kapital mill-Unjoni kollha bl-użu tad-denominazzjoni "Fond ta'
 Intraprenditorija Soċjali Ewropew". Dawn ir-rekwiżiti għandhom jiżguraw
 il-kunfidenza tal-investituri li jkunu jixtiequ jinvestu f'tali fondi.
 (4)
 Id-definizzjoni tar-rekwiżiti ta’ kwalità għall-użu
 tad-denominazzjoni "Fond ta' Intraprenditorija Soċjali Ewropew"
 fil-forma ta’ Regolament għandha tiżgura li dawk ir-rekwiżiti jkunu direttament
 applikabbli għall-maniġers tal-impriżi ta’ investiment kollettiv li jiġbru
 fondi bl-użu ta’ din id-denominazzjoni. Dan jiżgura kundizzjonijiet uniformi
 għall-użu ta’ din id-denominazzjoni bil-prevenzjoni ta’ rekwiżiti nazzjonali
 diverġenti li jirriżultaw mit-traspożizzjoni ta’ Direttiva. Dan ir-Regolament
 ifisser li l-maniġers ta’ impriżi ta’ investiment kollettiv li jużaw din
 id-denominazzjoni jkunu jeħtieġu jsegwu l-istess regoli fl-Unjoni kollha, li
 jqawwi wkoll il-kunfidenza tal-investituri li jkunu jixtiequ jinvestu f'fondi
 li jiffokaw fuq impriżi soċjali. Regolament inaqqas ukoll il-kumplessità
 regolatorja u, għall-maniġer, il-kost tal-konformità ma' regoli nazzjonali
 spiss diverġenti li jirregolaw tali fondi, speċjalment għal dawk il-maniġers li
 jkunu jixtiequ jiġbru kapital fuq bażi transfruntiera. Regolament għandu
 jikkontribwixxi wkoll għall-eliminazzjoni ta' distorsjonijiet kompetittivi.
 (5)
 Sabiex tiġi ċċarata r-relazzjoni bejn dan
 ir-Regolament u r-regoli ġenerali applikabbli tal-Unjoni dwar l-impriżi ta’
 investiment kollettiv u l-maniġers tagħhom, huwa neċessarju li jiġi stabilit li
 dan ir-Regolament għandu japplika biss għall-maniġers tal-impriżi ta'
 investiment kollettiv għajr l-UCITS skont l-Artikolu 1
 tad-Direttiva 2009/65/KE tal-Parlament Ewropew u tal-Kunsill
 tat-13 ta’ Lulju 2009 dwar il-koordinazzjoni ta’ liġijiet,
 regolamenti u dispożizzjonijiet amministrattivi fir-rigward tal- impriżi ta’
 investiment kollettiv f’titoli trasferibbli (UCITS)[8] u li
 jkunu stabiliti fl-Unjoni u jkunu rreġistrati mal-awtorità kompetenti fl-Istat
 Membru domiċiljari tagħhom skont id-Direttiva 2011/61/KE tal-Parlament Ewropew
 u tal-Kunsill tat-8 ta’ Ġunju 2011 dwar Maniġers ta’ Fondi ta’
 Investiment Alternattivi u li temenda d-Direttivi 2003/41/KE u 2009/65/KE u r-Regolamenti
 (KE) Nru 1060/2009 u (UE) Nru 1095/2010[9]. Barra minn hekk, dan ir-Regolament għandu
 japplika biss għal maniġers li jimmaniġjaw portafolji tal-EuSEFs li l-assi
 maniġjati tagħhom f'daqqa ma jaqbżux livell limitu ta’
 EUR 500 miljun. Sabiex il-kalkolu ta’ dan il-livell limitu jsir
 operattiv, is-setgħa li jiġu adottati atti skont l-Artikolu 290
 tat-Trattat dwar il-Funzjonament tal-Unjoni Ewropea għandha tiġi delegata
 lill-Kummissjoni fir-rigward tal-ispeċifikar tal-kalkolu ta’ dan il-livell limitu.
 Meta teżerċita din is-setgħa, il-Kummissjoni għandha, sabiex tiżgura
 konsistenza mar-regoli dwar l-impriżi ta’ investiment kollettiv, tqis
 provvedimenti adottati mill-Kummissjoni skont il-punt (a)
 tal-Artikolu 3 (6) tad-Direttiva 2011/61/KE.
 (6)
 Dan ir-Regolament ma japplikax f’każijiet fejn
 il-maniġers ta’ impriżi ta’ investiment kollettiv ma jkunux jixtiequ jużaw
 l-isem “Fond ta' Intraprenditorija Soċjali Ewropew”. F’dawk il-każijiet, regoli
 nazzjonali u regoli ġenearli tal-Unjoni eżistenti għandhom jibqgħu japplikaw.
 (7)
 Dan ir-Regolament għandu jistabilixxi regoli
 uniformi dwar in-natura tal-EuSEFs, notevolment dwar l-impriżi ta' portafoll li
 fihom l-EuSEFs ikunu permess jinvestu, u l-istrumenti ta' investiment li
 jintużaw. Sabiex jiġu żgurati ċ-ċarezza u ċ-ċertezza neċessarji, dan
 ir-Regolament għandu wkoll jistabilixxi kriterji uniformi sabiex jidentifika
 l-impriżi soċjali bħala impriżi ta’ portafoll kawlifikanti eliġibbli. Bħala
 objettiv ewlieni, l-impriżi soċjali għandhom il-ksib tal-impatt soċjali
 pożittiv u mhux li jimmassimizzaw il-profitti tagħhom. Għaldaqstant, dan
 ir-Regolament għandu jeħtieġ li impriża ta’ portafoll kwalifikanti għandu
 jkollha l-ksib ta’ impatt soċjali pożittiv u li jista’ jitkejjel bħala l-enfasi
 tagħha; li hi tuża l-profitti tagħha sabiex tikseb l-objettiv primarju tagħha u
 li tkun immaniġjata b’mod responsabbli u trasparenti. Għall-każijiet
 ġeneralment eċċezzjonali, li fihom impriża ta’ portafoll kwalifikanti tkun
 tixtieq tqassam profitti lill-azzjonisti u s-sidien, l-impriża ta’ protafoll
 kwalifikanti għandu jkollha proċeduri u regoli predefiniti dwar kif jitqassmu
 l-profitti lill-azzjonisti u lis-sidien. Dawk ir-regoli għandhom jispeċifikaw
 li t-tqassim tal-profitti ma jippreġudikax l-objettiv soċjali primarju.
 (8)
 L-impriżi soċjali jinkludu firxa wiesgħa ta’
 impiżi, ta’ forom ġuridiċi varji, li jipprovdu servizzi soċjali jew oġġetti lil
 persuni vulnerabbli jew marġinati. Dawn is-servizzi jinkludu aċċess għal
 abitazzjoni, servizzi ta’ kura tas-saħħa, assistenza għal persuni anzjani jew diżabli,
 indukrar tat-tfal, aċċess għall-impjieg u taħriġ kif ukoll maniġjar
 tad-dipendenzi. L-impriżi soċjali jinkludu wkoll impriżi li jużaw metodu ta’
 produzzjoni ta’ prodotti jew servizzi b’objettiv soċjali, iżda li
 l-attivitajiet tagħhom jistgħu jaqgħu barra l-kamp tal-forniment tal-prodotti
 jew servizzi soċjali. Dawk l-attivitajiet jinkludu l-integrazzjoni soċjali jew
 professjonali permezz ta’ aċċess għal impjieg għal persuni żvantaġġati b’mod
 partikolari minħabba kwalifiki nieqsa jew problemi soċjali jew professjonali li
 jwasslu għall-esklużjoni u l-marġinazzjoni.
 (9)
 Meta wieħed iqis il-ħtiġijiet ta’ finanzjament
 speċifiċi tal-impriżi soċjali, huwa neċessarju li tinkiseb ċarezza rigward
 it-tipi ta’ strumenti li EuSEF għandu juża għal dawn il-finanzjamenti.
 Għaldaqstant, dan ir-Regolament għandu jistabilixxi regoli uniformi dwar
 strumenti eliġibbli li għandhom jintużaw minn EuSEF meta jagħmel investimenti,
 li jinkludu strumenti ta’ ekwità, strumenti ta’ dejn, investimenti f’EuSEFs
 oħrajn u selfiet ta’ terminu qasir jew medju.
 (10)
 Sabiex tinżamm il-flessibilità meħtieġa
 fil-portafoll ta’ investiment tagħhom, il-EuSEFs jistgħu jinvestu wkoll f’assi
 oħrajn għajr investimenti kwalifikanti sakemm dawn l-investimenti ma jaqbżux
 il-limiti stabiliti minn dan ir-Regolament għal investimenti nonkwalifikanti.
 Parteċipazzjonijiet ta' terminu qasir bħal flus u ekwivalenti għal flus ma
 għandhomx jittieħdu f’kunsiderazzjoni għall-kalkolu tal-limiti stabiliti għal
 investimenti nonkwalifikanti f’dan ir-Regolament.
 (11)
 Sabiex jiġi żgurat li l-isem “Fond ta'
 Intraprenditorija Soċjali Ewropew” ikun affidabbli u faċilment rikonoxxibbli
 għall-investituri madwar l-Unjoni, dan ir-Regolament għandu jistabilixxi li
 huma biss dawk il-maniġers ta’ EuSEF li jikkonformaw mal-kriterji uniformi ta’
 kwalità kif stabiliti f’dan ir-Regolament għandhom ikunu eliġibbli sabiex jużaw
 dan l-isem meta jikkummerċjalizzaw l-EuSEFs madwar l-Unjoni.
 (12)
 Sabiex jiġi żgurat li l-EuSEFs ikollhom profil
 distint u identifikabbli li jkun xieraq għall-iskop tagħhom, għandu jkun hemm
 regoli uniformi dwar il-kompożizzjoni tal-portafoll u dwar it-tekniki ta’
 investiment li huma permessi għal fondi bħal dawn.
 (13)
 Sabiex jiġi żgurat li l-EuSEFs ma jikkontribwixxux
 għall-iżvilupp ta’ riskji sistemiċi, u sabiex jiġi żgurat li dawn il-fondi
 jikkonċentraw, fl-attivitajiet ta’ investiment tagħhom, fuq l-appoġġ għal
 kumpaniji ta’ portafoll kwalifikanti, ma għandhomx jitħallew it-teħid ta’ self
 u ingranaġġ fil-livell tal-fond. Madanakollu, sabiex il-fond ikun jista’ jkopri
 ħtiġijiet straordinarji ta’ likwidità li jistgħu jinqalgħu bejn l-eżerċizju
 tal-kapital impenjat mill-investituri u r-riċevuta fattwali tal-kapital fil-kontijiet
 tiegħu, għandu jitħalla jissellef fuq terminu qasir.
 (14)
 Sabiex jiġi żgurat li l-EuSEFs ikunu
 kummerċjalizzati lil investituri li jkollhom l-għarfien, l-esperjenza u
 l-kapaċità li jieħdu r-riskji li dawn il-fondi jġibu magħhom, u sabiex tinżamm
 il-kunfidenza u l-fiduċja tal-investituri fil-EuSEF, għandhom jiġu stabiliti
 ċerti salvagwardji speċifiċi. Għaldaqstant, il-EuSEFs għandhom jiġu ġeneralment
 kummerċjalizzati biss lil investituri li jkunu klijenti professjonali jew li
 jistgħu jiġu ttrattati bħala klijenti professjonali skont
 id-Direttiva 2004/39/KE tal-Parlament Ewropew u tal-Kunsill
 tal-21 ta’ April 2004 dwar is-swieq fl-istrumenti finanzjarji li
 temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE
 tal-Parlament Ewropew u tal-Kunsill u li tħassar id-Direttiva tal-Kunsill
 93/22/KEE[10].
 Madanakollu, sabiex ikun hemm bażi ta’ investituri wiesgħa biżżejjed għal
 investimenti fil-EuSEFs ikun tajjeb ukoll li ċerti investituri oħrajn ikollhom
 aċċess għal dawn il-fondi, inklużi individwi ta’ valur għoli. Għal dawk
 l-investituri l-oħrajn għandhom jiġu stabiliti salvagwardji speċifiċi sabiex
 jiġi żgurat li l-EuSEFs ikunu kummerċjalizzati biss lil investituri li għandhom
 profil xieraq sabiex jagħmlu investimenti bħal dawn. Dawn is-salvagwardji
 jeskludu l-kummerċjalizzazzjoni permezz tal-użu ta’ pjanijiet ta’ tfaddil
 perjodiku.
 (15)
 Sabiex jiġi żgurat li jkunu biss dawk il-maniġers
 ta’ EuSEF li jissodisfaw kriterji tal-kwalità uniformi fir-rigward tal-imġiba
 tagħhom fis-suq li jużaw id-denominazzjoni “Fond ta' Intraprenditorija Soċjali
 Ewropew”, dan ir-Regolament għandu jistabilixxi regoli dwar il-kondotta
 tal-operazzjonijiet u r-relazzjoni tal-maniġer ta’ EuSEF mal-investituri
 tiegħu. Għall-istess raġuni, dan ir-Regolament għandu jistabilixxi wkoll
 kundizzjonijiet uniformi rigward il-maniġġ tal-kunflitti ta’ interess minn
 maniġers bħal dawn. Dawn ir-regoli għandhom ukoll jeħtieġu li l-maniġer ikollu
 l-arranġamenti organizzazzjonali u amministrattivi fis-seħħ sabiex jiżgura
 maniġġ xieraq tal-kunflitti ta’ interess.
 (16)
 Il-ħolqien ta’ impatti soċjali pożittivi flimkien
 mal-ġenerazzjoni tar-redditi finanzjarji għall-investituri huwa karatteristika
 prinċipali tal-fondi ta’ investiment li fil-mira tagħhom għandhom l-impriżi
 soċjali, tali li jiddistingwihom minn tipi oħrajn ta’ fondi ta’ investiment.
 Għaldaqstant, dan ir-Regolament għandu jeħtieġ li l-maniġer ta’ EuSEF idaħħal
 fis-seħħ proċeduri għall-monitoraġġ u t-tkejjil tal-impatti soċjali pożittivi
 biex jinlaħqu permezz ta’ investiment fl-impriżi ta’ portafoll kwalifikanti.
 (17)
 Sabiex tiġi żgurata l-integrità tal-isem “Fond ta'
 Intraprenditorija Soċjali Ewropew”, dan ir-Regolament għandu jkun fih ukoll
 kriterji dwar il-kwalità fir-rigward tal-organizzazzjoni ta’ maniġer ta’ EuSEF.
 Għaldaqstant, dan ir-Regolament għandu jistabilixxi rekwiżiti uniformi u
 proporzjonati għall-ħtieġa li jibqa’ jkun hemm riżorsi tekniċi u umani adegwati
 kif ukoll biżżejjed fondi proprji għall-immaniġjar xieraq tal-EuSEFs.
 (18)
 Huwa neċessarju għall-finijiet tal-protezzjoni
 għall-investitur li jiġi żgurat li l-assi tal-EuSEFs ikunu valwati kif xieraq.
 Għalhekk id-dokumenti ta’ kostituzzjoni tal-EuSEF għandu jkun fihom regoli dwar
 il-valwazzjoni tal-assi. Dan għandu jiżgura l-integrità u t-trasparenza
 tal-valwazzjoni.
 (19)
 Sabiex jiġi żgurat li l-maniġers ta’ EuSEF li jużaw
 l-isem “Fondi ta' Intraprenditorija Soċjali Ewropej” jagħtu biżżejjed rendikont
 tal-attivitajiet tagħhom, għandhom jiġu stabiliti regoli uniformi dwar
 ir-rapporti annwali.
 (20)
 Biex tiġi żgurata l-integrità tad-denominazzjoni
 “Fond ta' Intraprenditorija Soċjali Ewropew” f’għajnejn l-investituri huwa
 neċessarju li d-denominazzjoni tintuża biss minn maniġers ta’ fondi li jkunu
 kompletament trasparenti fir-rigward tal-politika u l-miri tagħhom
 tal-investiment. Għaldaqstant, dan ir-Regolament għandu jistabilixxi regoli
 uniformi dwar rekwiżiti ta’ divulgazzjoni fid-dmit tal-maniġer ta’ EuSEF
 fir-rigward tal-investituri tiegħu. Dawn ir-rekwiżiti jinkludu dawk l-elementi
 li huma speċifiċi għall-investimenti fl-impriżi soċjali, sabiex ikunu jistgħu
 jinkisbu konsistenza u komparabilità akbar ta’ dan it-tagħrif. Dawn jinkludu
 tagħrif dwar il-kriterji u l-proċeduri li jintużaw sabiex jintgħażlu impriżi
 ta’ portafoll kwalifikanti partikolari bħala miri tal-investiment. Din tinkludi
 wkoll tagħrif dwar l-impatt soċjali pożittiv miksub mill-politika
 tal-investiment u dwar kif dan l-eżitu għandu jiġi mmonitorjat u vvalutat.
 Sabiex jiġu żgurati l-kunfidenza u l-fiduċja neċessarji tal-investituri f’dawn
 it-tip ta’ investimenti, tkun inkluża anki l-informazzjoni dwar l-assi
 tal-EuSEF għajr dawk investiti f’impriżi ta’ portafoll kwalifikanti u dwar kif
 dawn jintgħażlu.
 (21)
 Sabiex tiġi żgurata s-superviżjoni effikaċi
 tar-rekwiżiti uniformi li jinstabu f’dan ir-Regolament, l-awtorità kompetenti
 tal-Istat Membru domiċiljari għandha tissupervizza l-konformità tal-maniġer ta’
 EuSEF mar-rekwiżiti uniformi stabiliti f'dan ir-Regolament. Għal dan il-għan,
 il-maniġer ta’ EuSEF li jixtieq jikkumerċjalizza l-fondi tiegħu bl-isem “Fond
 ta' Intraprenditorija Soċjali Ewropew” għandu jgħarraf lill-awtorità kompetenti
 tal-Istat Membru domiċiljari tiegħu b’din l-intenzjoni. L-awtorità kompetenti
 għandha tirreġistra l-maniġer ta’ fond jekk ikun ġie pprovdut it-tagħrif
 meħtieġ kollu u jekk ikun hemm fis-seħħ biżżejjed arranġamenti sabiex ikun hemm
 konformità mar-rekwiżiti ta’ dan ir-Regolament. Din ir-reġistrazzjoni għandha
 tkun valida madwar l-Unjoni sħiħa.
 (22)
 Sabiex tiġi żgurata s-superviżjoni effikaċi
 tal-konformità mal-kriterji uniformi stabiliti, dan ir-Regolament għandu jkun
 fih regoli dwar iċ-ċirkustanzi li fihom it-tagħrif ipprovdut lill-awtorità
 kompetenti fl-Istat Membru domiċiljari tkun teħtieġ aġġornament.
 (23)
 Għas-superviżjoni effikaċi tar-rekwiżiti stipulati,
 dan ir-Regolament għandu jistabilixxi wkoll proċess għan-notifiki
 transfruntieri bejn l-awtoritajiet kompetenti superviżorji, li għandhom jinbdew
 mar-reġistrazzjoni tal-maniġer ta’ EuSEF fl-Istat Membru domiċiljari tiegħu.
 (24)
 Sabiex jinżammu kundizzjonijiet trasparenti
 għall-kummerċjalizzazzjoni ta’ maniġer ta’ EuSEF madwar l-Unjoni, l-Awtorità
 Ewropea tat-Titoli u s-Swieq (AETS) għandha tiġi fdata bir-responsabilità ta’
 bażi ta’ dejta ċentrali li telenka l-EuSEFs li jkunu rreġistrati skont dan
 ir-Regolament.
 (25)
 Sabiex tiġi żgurata s-superviżjoni effettiva
 tal-kriterji uniformi stabiliti, dan ir-Regolament għandu jkun fih lista ta’
 setgħat superviżorji li l-awtoritajiet kompetenti jkollhom għad-dispożizzjoni
 tagħhom.
 (26)
 Sabiex jiġi żgurat infurzar xieraq, dan
 ir-Regolament għandu jkun fih sanzjonijiet għall-ksur tad-dispożizzjonijiet
 ewlenin tiegħu, jiġifieri, ir-regoli dwar il-kompożizzjoni tal-portafoll, dwar
 salvagwardji relatati mal-identità tal-investituri eliġibbli, u dwar l-użu
 tal-isem “Fond ta' Intraprenditorija Soċjali Ewropew” minn maniġers ta’ EuSEF
 reġistrati biss. Għandu jiġi stabilit li ksur ta’ dawn id-dispożizzjonijiet
 ewlenin jirriżulta fi projbizzjoni tal-użu tal-isem u t-tneħħija tal-maniġer
 tal-fond mir-reġistru.
 (27)
 L-informazzjoni superviżorja għandha tiġi skambjata
 bejn l-awtoritajiet kompetenti fl-Istati Membri domiċiljari u ospitanti u
 l-AETS.
 (28)
 Kooperazzjoni regolatorja effettiva fost
 l-entitajiet inkarigati mis-supeviżjoni tal-konformità mal-kriterji uniformi
 stabiliti f’dan ir-Regolament teħtieġ li livell għoli ta’ segretezza
 professjonali għandu japplika għall-awtoritajiet nazzjonali relevanti kollha u
 għall-AETS.
 (29)
 L-istandards tekniċi fis-servizzi finanzjarji
 għandhom jiżguraw armonizzazzjoni konsistenti u livell għoli ta’ superviżjoni
 madwar l-Unjoni. Bħala korp b’kompetenzi ferm speċjalizzati, ikun effiċjenti u
 xieraq li l-AETS tiġi inkarigata mill-elaborazzjoni tal-abbozz ta’ standards
 tekniċi ta’ implimentazzjoni fejn dawn ma jinvolvux għażliet ta' politika,
 għas-sottomissjoni lill-Kummissjoni.
 (30)
 Il-Kummissjoni għandha tingħata s-setgħa li tadotta
 standards tekniċi ta’ implimentazzjoni permezz ta’ atti ta’ implimentazzjoni
 skont l-Artikolu 291 tat-Trattat dwar il-Funzjonament tal-Unjoni Ewropea u
 skont l-Artikolu 15 tar-Regolament (UE) Nru 1095/2010 tal-Parlament
 Ewropew u tal-Kunsill tal-24 ta’ Novembru 2010 li jistabbilixxi
 Awtorità Superviżorja Ewropea (Awtorità Ewropea tat-Titoli u s-Swieq) u li
 jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni
 2009/77/KE[11].
 L-AETS għandha tiġi inkarigata mill-abbozzar tal-istandards tekniċi ta’
 implimentazzjoni għall-format u l-metodu tal-proċedura ta’ notifika
 fl-Artikolu 16.
 (31)
 Sabiex jiġu speċifikati ir-rekwiżiti stipulati
 f'dan ir-Regolament, is-setgħa li jiġu adottati l-atti skont
 l-Artikolu 290 tat-Trattat dwar il-Funzjonament tal-Unjoni Ewropea għandha
 tiġi ddelegata lill-Kummissjoni fir-rigward tal-ispeċifikar tal-metodi li
 jintużaw għall-kalkolu u l-monitoraġġ tal-livell limitu kif imsemmi f'dan
 ir-Regolament, l-ispeċifikar tad-dettalji tal-identifikazzjoni tal-impriżi ta’
 portafoll kwalifikanti, it-tipi ta' kunflitti ta' interess li l-maniġers ta'
 EuSEF jeħtieġu jevitaw u l-passi li għandhom jittieħdu f’dan ir-rigward,
 id-dettalji tal-proċeduri sabiex jitkejlu l-impatti soċjali li għandhom
 jinkisbu mill-impriżi ta’ portafoll kwalifikanti u d-dettalji
 għall-ispeċifikazzjoni tar-rekwiżiti ta’ trasparenza. Huwa ta’ importanza
 partikolari li l-Kummissjoni twettaq il-konsultazzjonijiet xieraq matul
 il-ħidma preparatorja tagħha, anki flimkien ma’ esperti. Din il-ħidma għandha
 tieħu f’kunsiderazzjoni anki l-inizjattivi awtoregolatorji u l-kodiċi ta’
 kondotta.
 (32)
 Meta tħejji u tfassal l-atti delegati,
 il-Kummissjoni għandha tiżgura trażmissjoni simultanja, f’waqtha u xierqa
 tad-dokumenti relevanti lill-Parlament Ewropew u lill-Kunsill.
 (33)
 Mhux aktar tard minn erba’ snin wara d-data li fiha
 dan ir-Regolament jsir applikabbli, għandu jsir rieżami ta’ dan ir-Regolament
 sabiex jittieħed f’kunsiderazzjoni l-iżvilupp tas-suq tal-EuSEFs. Fuq il-bażi
 tar-rieżami, il-Kummissjoni għandha tissottometti rapport lill-Parlament
 Ewropew u lill-Kunsill flimkien ma’ bidliet leġiżlattivi, jekk ikun hemm.
 (34)
 Dan ir-Regolament jirrispetta d-drittijiet
 fundamentali u josserva l-prinċipji rikonoxxuti b’mod partikolari fil-Karta
 tad-Drittijiet Fundamentali tal-Unjoni Ewropea, inkluż id-dritt għar-rispett
 għall-ħajja privata u tal-familja u l-libertà ta’ intrapriża.
 (35)
 Id-Direttiva tal-Parlament Ewropew u tal-Kunsill
 95/46/KE tal-24 ta’ Ottubru, 1995 dwar il-protezzjoni ta’ individwi fir-rigward
 ta’ l-ipproċessar ta’ data personali u dwar il-moviment liberu ta’ dik id-data[12]
 tirregola l-ipproċessar ta’ dejta personali mwettqa fl-Istati Membri
 fil-kuntest ta’ dan ir-Regolament u taħt is-superviżjoni tal-awtoritajiet
 kompetenti tal-Istati Membri, b’mod partikolari l-awtoritajiet pubbliċi
 indipendenti magħżula mill-Istati Membri. Ir-Regolament (KE) Nru 45/2001
 tal-Parlament Ewropew u tal-Kunsill tat-18 ta’ Diċembru 2000
 dwar il-protezzjoni ta' individwu fir-rigward tal-ipproċessar ta' data
 personali mill-istituzzjonijiet u l-korpi tal-Komunità u dwar il-movement
 liberu ta' dak id-data[13],
 jirregola l-ipproċessar tad-dejta personali mwettaq mill-AETS fi ħdan il-qafas
 ta’ dan ir-Regolament u taħt is-superviżjoni tal-Kontrollur Ewropew
 għall-Protezzjoni tad-Data.
 (36)
 L-objettiv ta’ dan ir-Regolament, l-aktar
 l-iżvilupp ta’ Suq Intern għall-EuSEFs billi jistabilixxi qafas
 għar-reġistrazzjoni ta’ maniġers ta’ EuSEF sabiex tiġi faċilitata
 l-kummerċjalizzazzjoni tal-EuSEFs madwar l-Unjoni, jista’ jinkiseb biss
 fil-livell tal-Unjoni. L-Unjoni tista’ tadotta miżuri skont il-prinċipju ta’
 sussidjarjetà kif stabilit fl-Artikolu 5 tat-Trattat dwar l-Unjoni
 Ewropea. Skont il-prinċipju ta’ proporzjonalità, kif stabilit f’dan l-Artikolu,
 dan ir-Regolament ma jmurx lil hinn minn dak li neċessarju sabiex jikseb dak
 l-objettiv,
 ADOTTAW DAN IR-REGOLAMENT:
 KAPITOLU I
 SUĠĠETT, KAMP TA’ APPLIKAZZJONI U DEFINIZZJONIJIET
 Artikolu 1
 Dan ir-Regolament jistabilixxi rekwiżiti
 uniformi għal dawk il-maniġers ta’ impriżi ta’ investiment kollettivi li jkunu
 jixtiequ jużaw id-denominazzjoni "Fond ta' Intraprenditorija Soċjali
 Ewropew” (EuSEF) u l-kundizzjonijiet għall-kummerċjalizzazzjoni tal-impriżi ta’
 investiment kollettivi taħt l-istess denominazzjoni fl-Unjoni, u għaldaqstant,
 jikkontribwixxi għall-funzjonament mingħajr intoppi tas-suq intern.
 Dan ir-Regolament jistabilixxi wkoll regoli
 uniformi għall-kummerċjalizzazzjoni ta’ maniġer ta’ EuSEF lil investituri
 eliġibbli madwar l-Unjoni, għall-kompożizzjoni tal-portafoll ta’ EuSEFs, għal
 strumenti u tekniki ta’ investiment eliġibbli, kif ukoll l-organizzazzjoni,
 it-trasparenza u l-kondotta ta’ maniġers ta’ EuSEF li jikkummerċjalizzaw EuSEFs
 madwar l-Unjoni.
 Artikolu 2
 1.
 Dan ir-Regolament japplika għall-maniġers ta’
 impriżi ta’ investiment kollettiv kif iddefiniti fl-Artikolu 3 (1) (b)
 li jkunu stabiliti fl-Unjoni u jkunu soġġetti għal reġistrazzjoni
 mal-awtoritajiet kompetenti tal-Istat Membru domiċiljari tagħhom skont
 il-punt (a) tal-Artikolu 3 (3) tad-Direttiva 2011/61/KE, sakemm
 dawn il-maniġers jimmaniġjaw portafolji tal-EuSEFs li l-assi maniġjati tagħhom
 b'kollox ma jeċċedux livell limitu ta’ EUR 500 miljun jew, fl-Istati
 Membri fejn l-euro ma tkunx il-munita uffiċjali, il-valur korrispondenti
 fil-munita nazzjonali fid-data ta’ dħul fis-seħħ ta’ dan ir-Regolament.
 2.
 Fil-kalkolu tal-livell limitu msemmi
 fil-paragrafu 1, il-maniġers ta’ impriżi ta’ investiment kollettivi li
 jimmaniġjaw fondi għajr l-EuSEFs ma jkunux jeħtieġu li jaggregaw l-assi
 maniġjati f'dawk il-fondi.
 3.
 Il-Kummissjoni tingħata s-setgħa li tadotta atti
 delegati skont l-Artikolu 24 biex tispeċifika l-metodi għall-kalkolu
 tal-livell limitu kif imsemmi fil-paragrafu 1 ta’ dan l-Artikolu u
 għall-monitoraġġ tal-konformità ma' dan il-livell limitu fuq bażi kontinwa.
 Artikolu 3
 1.
 Għall-finijiet ta’ dan ir-Regolament, japplikaw
 id-definizzjonijiet li ġejjin:
 (a)
 ‘Fond ta' Intraprenditorija Soċjali Ewropew’
 (EuSEF) tfisser impriża ta’ investiment kollettiv li tinvesti minimu ta’ 70
 fil-mija tal-kontribuzzjonijiet kapitali aggregati u kapital impenjat mhux
 eżerċitat tagħha f’assi li huma investimenti kwalifikanti;
 (b)
 ‘impriża ta’ investiment kollettiv’ tfisser impriża
 li tiġbor kapital minn numru ta’ investituri bil-għan li tinvestih skont
 politika ta’ investiment definita għall-benefiċċju ta’ dawk l-investituri u li
 ma teħtieġx awtorizzazzjoni skont l-Artikolu 5
 tad-Direttiva 2009/65/KE;
 (c)
 ‘investimenti kwalifikanti’ tfisser kwalunkwe
 wieħed mill-istrumenti li ġejjin:
 (i) strument ta’ ekwità li jkun:
 –
 maħruġ minn impriża ta’ portafoll kwalifikanti u
 mixtri direttament mill-EuSEF mill-impriża ta’ portafoll kwalifikanti jew
 –
 maħruġ minn impriża ta’ portafoll kwalifikanti bi
 tpartit ma’ titolu ta’ ekwità maħruġ mill-impriża ta’ portafoll kwalifikanti
 jew
 –
 maħruġ minn impriża li l-impriża ta’ portafoll
 kwalifikanti tagħha tkun sussidjarja ta’ sjieda maġġoritarja u li tkun
 akkwiżita mill-EuSEF bi tpartit ma’ strument ta’ ekwità maħruġ mill-impriża ta’
 portafoll kwalifikanti;
 (ii) strumenti ta’ dejn garantiti u mhux
 garantiti, maħruġa minn impriża ta’ portafoll kwalifikanti;
 (iii) unitajiet jew ishma ta’ EuSEF wieħed
 jew bosta EuSEFs oħrajn;
 (iv) selfiet ta’ terminu medju jew twil
 mogħtija mill-EuSEF lil impriżi ta’ portafoll kwalifikanti;
 (v) kwalunkwe tip ieħor ta’ parteċipazzjoni
 f’impriża ta’ portafoll kwalifikanti.
 (d)
 ‘impriża ta’ portafoll kwalifikanti’ tfisser
 impriża li, fil-mument tal-investiment mill-EuSEF, ma tkunx elenkata f’suq
 regolat kif iddefinit fil-punt (14) tal-Artikolu 4 (1)
 tad-Direttiva 2004/39/KE, li jew ikollha fatturat annwali li ma jaqbiżx
 il-EUR 50 miljun, jew total tal-karta -bilanċjali annwali li ma
 jaqbiżx it-EUR 43 miljun, li ma tkunx minnha nfisha impriża ta’
 investiment kollettiv u li:
 (i) tkun kisbet impatti soċjali pożittivi
 kalkolabbli bħala l-objettiv primarju skont l-artikoli ta’ stabiliment u
 l-istatuti tagħha jew kwalunkwe dokument statutorju ieħor li jistabilixxi
 n-negozju; fejn:
 –
 l-impriża tipprovdi servizzi jew oġġetti lil
 persuni vulnerabbli jew marġinati; jew
 –
 l-impriża timpjega metodu ta’ produzzjoni ta’
 oġġetti jew servizzi li jinkludu l-objettivi soċjali tagħha;
 (ii) tuża l-profitti tagħha sabiex tikseb
 l-objettiv primarju minflok ma tqassamhom u jkollha fis-seħħ proċeduri u regoli
 predefiniti għal kwalunkwe ċirkostanza li fihom jitqassmu l-profitti
 lill-azzjonisti jew lis-sidien;
 (iii) tkun immaniġjata b’mod responsabbli u
 trasparenti, b’mod partikolari billi tinvolvi lill-ħaddiema, klijenti u
 partijiet interessati affettwati mill-attivitajiet ta’ negozju tagħha.
 (e)
 ‘ekwità’ tfisser interess ta’ sjieda f’impriża,
 rappreżentat mill-ishma jew minn forma oħra ta’ parteċipazzjoni fil-kapital ta’
 impriża ta’ portafoll kwalifikanti maħruġ lill-investituri;
 (f)
 ‘kummerċjalizzazzjoni’ tfisser offerta jew
 pjazzament diretti jew indirietti fuq l-inizjattiva tal-maniġer ta’ EuSEF jew
 f’isem dak il-maniġer ta’ unitajiet jew ishma ta’ EuSEF li jimmaniġja għal jew
 flimkien mal-investituri domiċiljati jew ma’ uffiċċju reġistrat fl-Unjoni;
 (g)
 ‘kapital impenjat’ tfisser kwalunkwe impenn li
 skontu persuna tkun obbligata tikseb interess fil-EuSEF jew tagħmel
 kontribuzzjonijiet kapitali lill-EuSEF;
 (h)
 ‘maniġer ta’ EuSEF’ tfisser persuna ġuridika li
 n-negozju regolari tagħha huwa l-immaniġjar tal-inqas ta’ EuSEF wieħed;
 (i)
 ‘Stat Membru domiċiljari’ tfisser l-Istat Membru
 fejn il-maniġer ta’ EuSEF huwa stabilit jew fejn għandu l-uffiċċju reġistrat;
 (j)
 ‘Stat Membru ospitanti’ tfisser l-Istat Membru, li
 mhuwiex l-Istat Membru domiċiljari, fejn il-maniġer ta’ EuSEF jikkumerċjalizza
 EuSEFs skont dan ir-Regolament.
 (k)
 ‘awtorità kompetenti’ tfisser l-awtorità nazzjonali
 li l-Istati Membri domiċiljari jaħtar, b'liġi jew regolament, biex tkun
 inkarigata mir-reġistrazzjoni tal-maniġers tal-impriżi ta’ investiment
 kollettivi kif imsemmi fl-Artikolu 2 (1).
 2.
 Il-Kummissjoni tingħata s-setgħa tadotta atti
 delegati skont l-Artikolu 24 biex tispeċifika t-tipi ta’ servizzi jew
 oġġetti u l-metodi ta’ produzzjoni tas-servizzi jew oġġetti li jinkorporaw
 objettiv soċjali msemmi fil-punt (i) tal-paragrafu 1 (d) ta’ dan
 l-Artikolu u jitqiesu t-tipi differenti ta’ impriżi ta’ portafoll kwalifikanti
 u dawk iċ-ċirkostanzi fejn il-profitti jkunu jistgħu jitqassmu lis-sidien u
 lill-investituri.
 KAPITOLU II
 KUNDIZZJONIJIET GĦALL-UŻU TAL-ISEM “FOND TA' INTRAPRENDITORIJA SOĊJALI
 EWROPEW"
 Artikolu 4
 Il-maniġers ta’ EuSEFs li jikkonformaw
 mar-rekwiżiti stabiliti f’dan il-Kapitolu jkunu intitolati jużaw l-isem “Fond
 ta' Intraprenditorija Soċjali Ewropew” fir-rigward tal-kummerċjalizzazzjoni ta’
 EuSEFs madwar l-Unjoni.
 Artikolu 5
 1.
 Il-maniġers ta’ EuSEFs jiżguraw li, meta
 jakkwiżixxu assi għajr investimenti kwalifikanti, mhux aktar minn 30 fil-mija
 tal-kontribuzzjonijiet kapitali aggregati tal-EuSEF u l-kapital impenjat mhux
 eżerċitat tiegħu jkun intuża għall-akkwiżizzjoni ta’ assi għajr investimenti
 kwalifikanti; parteċipazzjonijiet ta’ terminu qasir fi flus u ekwivalenti ta’
 flus ma jittieħdux f’kunsiderazzjoni għall-kalkolu ta’ dan il-limitu.
 2.
 Il-maniġers ta’ EuSEFs ma jissellfux, joħorġu
 obbligi ta’ dejn, jipprovdu garanziji, fil-livell tal-EuSEF, u l-anqas ma jużaw
 xi metodu, fil-livell tal-EuSEF, li minħabba fih l-iskopertura tal-fond tikber,
 kemm jekk permezz ta’ self ta’ flus jew titoli, l-attività f’pożizzjonijiet ta’
 derivat jew permezz ta’ kwalunkwe mezz ieħor.
 3.
 Il-projbizzjoni stipulata fil-paragrafu 2 ma
 tapplikax għas-self għal perjodu li ma jiġġeddidx ta’ mhux aktar minn 120 ġurnata
 kalendarju sabiex tiġi pprovduta likwidità bejn eżerċizzjoni ta’ kapital
 impenjat u r-riċevuta tiegħu minn investituri.
 Artikolu 6
 Il-maniġers ta’ EuSEFs jikkummerċjalizzaw
 l-unitajiet u l-ishma tal-EuSEFs maniġjati esklużivament lil investituri li
 jkunu meqjusa bħala klijenti professjonali skont it-Taqsima I
 tal-Anness II tad-Direttiva 2004/39/KE, jew, fuq talba, jistgħu jiġu
 ttrattati bħala klijenti professjonali skont it-Taqsima II
 tal-Anness II tad-Direttiva 2004/39/KE, jew lil investituri oħrajn
 fejn:
 (l)
 dawn l-investituri l-oħrajn jieħdu l-impenn li
 jinvestu minimu ta’ EUR 100.000;
 (m)
 dawn l-investituri l-oħrajn jiddikkjaraw
 bil-miktub, f’dokument separat mill-kuntratt li jkun konkluż għall-impenn ta’
 investiment, li jkunu konxji bir-riskji assoċjati mal-impenn previst;
 (n)
 il-maniġer ta’ EuSEF iwettaq valutazzjoni
 tal-kompetenza, l-esperjenza u l-għarfien tal-investitur, mingħajr ma jissuponi
 li l-investitur ikollu l-għarfien u l-esperjenza dwar is-suq ta’ dawk elenkati
 fit-Taqsima I tal-Anness II tad-Direttiva 2004/39/KE;
 (o)
 fid-dawl tan-natura tal-impenn previst, il-maniġer
 ta’ EuSEF huwa raġonevolment aċċertat li l-investitur ikun kapaċi jieħu
 d-deċiżjonijiet ta’ investitiment tiegħu stess u jifhem ir-riskji involuti, u
 li impenn ta’ dan it-tip ikun xieraq għal investitur bħal dan;
 (p)
 il-maniġer ta’ EuSEF jikkonferma bil-miktub li jkun
 wettaq il-valutazzjoni msemmija fil-punt (c) u kkonkluda kif imsemmi
 fil-punt (d).
 Artikolu 7
 Fir-rigward tal-EuSEF li jimmaniġjaw,
 il-maniġers ta’ EuSEFs:
 (a)
 jaġixxu bil-ħila, ir-reqqa u d-diliġenza dovuti
 fit-twettiq ta’ attivitajiethom;
 (b)
 japplikaw politiki u proċeduri xierqa
 għall-prevenzjoni ta' prattiki ħżiena li jistgħu raġonevolment ikunu
 mistennijajaffettwaw l-interessi tal-investituri u l-impriżi ta' portafoll
 kwalifikanti;
 (c)
 iwettqu l-attivitajiet ta’ negozju tagħhom sabiex
 jippromwovu l-aqwa interessi tal-EuSEFs li jimmaniġjaw, l-investituri f’dawk
 il-EuSEFs u l-integrità tas-suq.
 (d)
 japplikaw livell għoli ta’ diliġenza fis-selezzjoni
 u l-monitoraġġ kontinwu tal-investimenti fl-impriżi ta’ portafoll kwalifikanti;
 (e)
 jipposjedu għarfien u fehim adegwat tal-impriżi ta'
 portafoll kwalifikanti li fihom jinvestu.
 Artikolu 8
 4.
 Il-maniġers ta’ EuSEFs jidentifikaw u jevitaw
 kunflitti ta’ interess u, fejn dawn ma jkunux jistgħu jiġu evitati, jimmaniġjaw
 u jimmonitorjaw u, skont il-paragrafu 4, jiddivulgaw, dawn il-kunflitti
 ta’ interess sabiex jipprevjenuhom milli jaffettwaw l-interess tal-EuSEFs u
 tal-investituri tagħhom u sabiex jiżguraw li l-EuSEFs li jimmaniġjaw jiġu
 ttrattati ġustament.
 5.
 Il-maniġers ta’ EuSEFs jidentifikaw speċjalment
 dawk il-kunflitti ta’ interess li jistgħu jinħolqu bejn
 (a)
 il-maniġers ta’ EuSEFs, dawn il-persuni li
 effettivament imexxu l-operat tal-maniġer ta’ EuSEF, l-impjegati jew kwalunkwe
 persuna li direttament jew indirettament jikkontrollaw jew huma kontrollati
 mill-maniġer ta’ EuSEF, u l-EuSEF maniġjat mill-maniġer ta’ EuSEF jew
 l-investituri f’dawk il-EuSEFs;
 (b)
 EuSEF jew l-investitur f'dak l-EuSEF, u kwalunkwe
 EuSEF maniġjat minn dak il-maniġer ta’ EuSEF, jew l-investituri f'dak l-EuSEF
 l-ieħor.
 6.
 Il-maniġers ta’ EuSEFs iżommu u jħaddmu
 arranġamenti organizzazzjonali u amministrattivi effikaċi sabiex jikkonformaw
 mar-rekwiżiti stabiliti fil-paragrafu 1 u 2.
 7.
 Jiġu pprovduti divulgazzjonijiet ta’ kunflitti ta’
 interess kif imsemmi fil-paragrafu 1, fejn arranġamenti organizzazzjonali
 li jsiru mill-maniġer ta’ EuSEF sabiex jiġu identifikati, prevenuti,
 immaniġjati u mmonitorjati kunflitti ta’ interess mhumiex biżżejjed sabiex
 jiżguraw, b’ċertezza raġonevoli, li se jiġu pprevenuti r-riskji ta’ dannu
 għall-interessi tal-investituri. Il-maniġers ta’ EuSEFs jiddivulgaw b’mod ċar
 in-natura ġenerali jew is-sorsi ta’ kunflitti ta’ interess lill-investituri
 qabel ma jidħlu f'operazzjonijiet f’isimhom.
 8.
 Il-Kummissjoni tingħata s-setgħa biex tadotta atti
 delegati skont l-Artikolu 24 biex tispeċifika:
 (a)
 it-tipi ta’ kunflitti ta’ interess kif imsemmi
 fil-paragrafu 2 ta’ dan l-Artikolu;
 (b)
 f’termini ta’ strutturi u proċeduri
 organizzazzjonali u amministrattivi, il-passi li l-maniġers ta’ EuSEFs ikunu
 mistennija jieħdu, sabiex jidentifikaw, jipprevjenu, jimmaniġjaw, jimmonitorjaw
 u jiddivulgaw kunflitti ta’ interess.
 Artikolu 9
 1.
 Għal kull EuSEF li jimmaniġjaw, il-maniġers ta’
 EuSEFs jużaw proċeduri sabiex ikejlu u jimmonitorjaw sa fejn l-impriżi ta’
 portafoll kwalifikanti, li fihom il-EuSEF jinvesti, jiksbu l-impatt soċjali
 pożittiv li huma impenjati għalihom.
 2.
 Il-Kummissjoni tingħata s-setgħa li tadotta atti
 delegati skont l-Artikolu 24 biex tispeċifika d-dettalji tal-proċeduri
 msemmija fil-paragrafu 1 ta’ dan l-Artikolu, b'rabta ma' impriżi ta’
 portafoll kwalifikanti differenti.
 Artikolu 10
 F'kull waqt, il-maniġers ta’ EuSEFs ikollhom
 biżżejjed fondi proprji u jużaw riżorsi umani u tekniċi adegwati u xierqa kif
 inhu meħtieġ għall-immaniġjar xieraq ta’ EuSEFs.
 Artikolu 11
 Ir-regoli għall-valwazzjoni tal-assi jiġu
 stabiliti fid-dokumenti statutorji tal-EuSEF.
 Artikolu 12
 1.
 Il-maniġers ta’ EuSEFs iqiegħdu rapport annwali
 għad-dispożizzjoni tal-awtorità kompetenti tal-Istat Membru domiċiljari għal
 kull EuSEF maniġjat mhux aktar tard minn 6 xhur wara tmiem is-sena finanzjarja.
 Ir-rapport jiddeskrivi l-kompożizzjoni tal-portafoll tal-EuSEF u l-attivitajiet
 tas-sena ta’ qabel. Ikun fih il-kontijiet finanzjarji awditjati għall-EuSEF.
 Jiġi pprovdut skont l-istandards ta’ rapportar eżistenti u t-termini miftiehma
 bejn il-maniġer ta’ EuSEF u l-investituri. Il-maniġers ta’ EuSEFs fuq talba
 jipprovdu r-rapport lill-investituri. Il-maniġers ta’ EuSEFs u l-investituri
 jistgħu jaqblu dwar divulgazzjonijiet addizzjonali bejniethom.
 2.
 Bħala minimu, ir-rapport annwali jinkludi
 l-elementi li ġejjin:
 (a)
 dettalji, kif ikun xieraq, dwar l-eżiti soċjali
 globali miksuba mill-politika ta’ investiment u l-metodu użat għat-tkejjil ta’
 dawn l-eżiti;
 (b)
 dikjarazzjoni dwar kwalunkwe ċessjoni li tkun
 seħħet fir-rigward tal-impriża ta’ portafoll kwalifikanti;
 (c)
 deskrizzjoni dwar jekk iċ-ċessjonijiet fir-rigward
 tal-assi l-oħra tal-EuSEF li ma jkunux investiti f’impriżi ta’ portafoll
 kwalifikanti seħħewx fuq il-bażi tal-kriterji kif imsemmija fil-punt (e)
 tal-Artikolu 13 (1);
 (d)
 sommarju tal-attivitajiet li l-maniġer ta’ EuSEF
 impenja ruħu fihom fir-rigward tal-impriżi ta’ portafoll kwalifikanti kif
 imsemmi fil-punt (k) tal-Artikolu 13(1).
 3.
 Fejn il-maniġer ta’ EuSEF ikun meħtieġ irendi
 pubbliku rapport finanzjarju pubbliku skont l-Artikolu 4
 tad-Direttiva 2004/109/KE tal-Parlament Ewropew u tal-Kunsill[14]
 fir-rigward tal-EuSEF, it-tagħrif imsemmi fil-paragrafu 1 u 2 ta’ dan
 l-Artikolu jista’ jiġi pprovdut jew b’mod separat jew inkella bħala parti
 addizzjonali tar-rapport finanzjarju annwali.
 Artikolu 13
 1.
 Il-maniġers ta’ EuSEFs jgħarrfu lill-investituri
 tagħhom qabel ma jieħdu deċiżjoni ta’ investiment tal-inqas dwar l-elementi li
 ġejjin:
 (a)
 l-identità tal-maniġer ta’ EuSEF u ta’ kwalunkwe
 fornituri ta’ servizzi oħrajn li ngħataw kuntratt mill-maniġer ta’ EuSEF
 fir-rigward tal-immaniġjar tagħhom u deskrizzjoni ta’ dmirijiethom;
 (b)
 deskrizzjoni tal-istrateġija u l-objettivi ta’
 investiment tal-EuSEF, inkluża deskrizzjoni tat-tipi tal-impriżi ta’ portafoll
 kwalifikanti u l-proċess u l-kriterji li jintużaw għall-identifikazzjoni
 tagħhom, it-tekniki ta’ investiment li jista’ jħaddem, u kwalunkwe restrizzjoni
 ta’ investiment applikabbli;
 (c)
 l-impatt soċjali pożittiv fil-mira tal-politika ta’
 investiment tal-EuSEF, inklużi, fejn dawn ikunu relevanti, projjezzjonijiet ta’
 dawn l-eżiti skont kif ikun xieraq, u tagħrif dwar prestazzjoni fl-imgħoddi
 f’dan il-qasam;
 (d)
 il-metodoloġiji li se jintużaw sabiex jitkejlu
 l-impatti soċjali;
 (e)
 deskrizzjoni tal-assi li ma jkunux impriżi ta’
 portafoll kwalifikanti u l-proċess u l-kriterji li jintużaw għas-selezzjoni ta’
 dawn l-assi, sakemm ma jkunux flus jew inkella ekwivalenti ta’ flus;
 (f)
 deskrizzjoni tal-profil ta’ riskju tal-EuSEF u
 kwalunkwe riskji assoċjati mal-assi li fihom il-fond jista’ jinvesti jew
 it-tekniki ta’ investiment li jistgħu jitħaddmu;
 (g)
 deskrizzjoni tal-proċedura ta’ valwazzjoni
 tal-EuSEF u tal-metodoloġija ta’ pprezzar għall-valwazzjoni tal-assi, inklużi
 l-metodi mħaddma għall-valwazzjoni tal-impriżi ta’ portafoll kwalifikanti;
 (h)
 deskrizzjoni tat-tariffi, l-imposti u l-ispejjeż
 kollha u tal-ammonti massimi tagħhom li jiġġarrbu direttament jew indirettament
 mill-investituri;
 (i)
 deskrizzjoni ta’ kif tkun ikkalkolata
 r-remunerazzjoni tal-maniġer ta’ EuSEF;
 (j)
 fejn din tkun disponibbli, il-prestazzjoni
 finanzjarja storika tal-EuSEF;
 (k)
 is-servizzi ta’ appoġġ tan-negozji u l-attivitajiet
 ta’ appoġġ l-oħrajn li l-maniġer ta’ EuSEF qed jipprovdi jew iforni permezz ta’
 partijiet terzi sabiex jiffaċilita l-iżvilupp, it-tkabbir jew b’xi mod ieħor l-operazzjonijiet
 kurrenti tal-impriżi ta’ portafoll kwalifikanti li fihom il-EuSEF jinvesti jew
 inkella, fejn dawn is-servizzi jew l-attivitajiet ma jkunux ipprovduti,
 spjegazzjoni dwar dak il-fatt;
 (l)
 deskrizzjoni tal-proċeduri li bihom il-EuSEF jista’
 jibdel l-istrateġija ta’ investiment jew il-politika ta’ investiment tiegħu,
 jew it-tnejn li huma.
 2.
 It-tagħrif kollu kif imsemmi fil-paragrafu 1
 ikun ġust, ċar u ma jiżgwidax. Jinżamm aġġornat u jiġi revedut b’mod regolari.
 3.
 Fejn il-maniġer ta’ EuSEF ikun meħtieġ jippubblika
 prospectus skont id-Direttiva 2003/71/KE tal-Parlament Ewropew u
 tal-Kunsill[15]
 jew skont il-liġi nazzjonali fir-rigward tal-EuSEF, it-tagħrif imsemmi
 fil-paragrafu 1 ta’ dan l-Artikolu jista’ jiġi pprovdut jew b’mod separat
 jew inkella bħala parti mill-prospectus.
 4.
 Il-Kummissjoni tingħata s-setgħa biex tadotta atti
 delegati skont l-Artikolu 24 biex tispeċifika:
 (a)
 il-kontenut tat-tagħrif imsemmi fil-punti (b)
 sa (e) u (k) tal-paragrafu 1 ta’ dan l-Artikolu;
 (b)
 kif it-tagħrif kif imsemmi fil-punti (b) sa
 (e) u (k) tal-paragrafu 1 ta’ dan l-Artikolu jista’ jiġi ppreżentat b’mod
 uniformi sabiex jiżgura l-ogħla livell possibbli ta’ komparabilità.
 KAPITOLU III
 SUPERVIŻJONI U KOOPERAZZJONI AMMINISTRATTIVA
 Artikolu 14
 1.
 Il-maniġers ta’ EuSEFs li beħsiebhom jużaw l-isem
 “Fond ta' Intraprenditorija Soċjali Ewropew" għall-kummerċjalizzazzjoni
 tal-EuSEF tagħhom jgħarrfu lill-awtorità kompetenti tal-Istat Membru
 domiċiljari tagħhom b’din l-intenzjoni u jipprovdu t-tagħrif li ġej:
 (a)
 l-identità tal-persuni li effettivament iwettqu
 n-negozju ta-EuSEFs li jimmaniġjaw;
 (b)
 l-identità tal-EuSEFs li l-unitajiet jew l-ishma
 tagħhom jiġu kummerċjalizzati u l-istrateġiji ta’ investiment tagħhom;
 (c)
 tagħrif dwar l-arranġamenti li saru
 għall-konformità mar-rekwiżiti tal-Kapitolu II;
 (d)
 lista tal-Istati Membri fejn il-maniġer ta’ EuSEF
 ikun beħsiebu jikkummerċjalizza kull EuSEF.
 2.
 L-awtorità kompetenti tal-Istat Membru domiċiljari
 tirreġistra lill-maniġer ta’ EuSEF biss jekk tkun sodisfatta li jintlaħqu
 l-kondizzjonijiet segwenti:
 (a)
 it-tagħrif meħtieġ fil-paragrafu 1 ikun sħiħ;
 (b)
 l-arranġamenti notifikati skont il-punt (c)
 tal-paragrafu 1 ikunu xierqa sabiex ikun hemm konformità mar-rekwiżiti
 tal-Kapitolu II.
 3.
 Ir-reġistrazzjoni tkun valida fit-territorju sħiħ
 tal-Unjoni u tippermetti lill-maniġers ta’ EuSEFs sabiex jikkummerċjalizzaw
 EuSEFs bl-isem “Fondi ta' Intraprenditorija Soċjali Ewropej” madwar l-Unjoni.
 Artikolu 15
 Il-maniġer ta’ EuSEF jaġġorna t-tagħrif
 ipprovdut lill-awtorità kompetenti tal-Istat Membru domiċiljari fejn il-maniġer
 ta’ EuSEF ikun beħsiebu:
 (a)
 jikkummerċjalizza EuSEF ġdid;
 (a)
 jikkummerċjalizza EuSEF eżistenti fi Stat Membru
 mhux imsemmi fil-lista msemmija fil-punt (d) tal-Artikolu 14(1).
 Artikolu 16
 1.
 Minnufih wara r-reġistrazzjoni ta’ maniġer ta’
 EuSEF, l-awtorità tal-Istat Membru domiċiljari tinnotifika l-fatt li l-maniġer
 ta’ EuSEF ikun irreġistrat fl-Istati Membri indikati skont il-punt (d)
 tal-Artikolu 14 (1) ta’ dan ir-Regolament u mal-AETS.
 2.
 L-Istati Membri ospitanti indikati skont
 il-punt (d) tal-Artikolu 14 (1) ta’ dan ir-Regolament ma
 jimponux, fuq il-maniġer ta’ EuSEF irreġistrat skont l-Artikolu 14, xi
 rekwiżiti jew proċeduri amministrattivi fir-rigward tal-kummerċjalizzazzjoni
 tal-EuSEFs tiegħu, u lanqas ma jeħtieġu xi approvazzjoni
 tal-kummerċjalizzazzjoni qabel il-bidu tagħha.
 3.
 Sabiex tiġi żgurata applikazzjoni uniformi ta’ dan
 l-Artikolu, l-AETS tiżviluppa abbozz ta’ standards tekniċi ta’ implimentazzjoni
 sabiex tiddetermina l-format tan-notifika.
 4.
 L-AETS tissottometti dawk l-abbozzi ta’ standards
 tekniċi ta’ implimentazzjoni lill-Kummissjoni sa [daħħal id-data].
 5.
 Tiġi kkonferita s-setgħa lill-Kummissjoni sabiex
 tadotta l-istandards tekniċi ta’ implimentazzjoni msemmija fil-paragrafu 3
 skont il-proċedura stipulata fl-Artikolu 15 tar-Regolament (UE)
 Nru 1095/2010[16].
 Artikolu 17
 L-AETS iżżomm aġġornata bażi ta’ dejta
 ċentrali, aċċessibbli b’mod pubbliku fuq l-internet, li telenka kull maniġer
 ta’ EuSEF irreġistrat fl-Unjoni skont dan ir-Regolament.
 Artikolu 18
 L-awtorità kompetenti tal-Istat Membru
 domiċiljari tissupervizza l-konformità mar-rekwiżiti stipulati f'dan
 ir-Regolament.
 Artikolu 19
 B’konformità mad-dritt nazzjonali,
 l-awtoritajiet kompetenti jkollhom is-setgħat superviżorji u investigattivi
 kollha li jkunu meħtieġa għat-twettiq tal-funzjonijiet tagħhom. B’mod partikolari,
 jkollhom is-setgħa li:
 (a)
 jitolbu aċċess għal kwalunkwe dokument fi kwalunkwe
 forma, u sabiex jirċievu jew jieħdu kopja tiegħu;
 (b)
 jeħtieġu li l-maniġers ta’ EuSEF jipprovdu tagħrif
 minnufih;
 (c)
 jeħtieġu tagħrif minn kwalunkwe persuna relatat
 mal-attivitajiet tal-maniġer ta’ EuSEF jew tal-EuSEF;
 (d)
 iwettqu spezzjonijiet fuq il-post b’avviż minn
 qabel jew mingħajr;
 (e)
 jieħdu l-miżuri meħtieġa sabiex jiżguraw li maniġer
 ta’ EuSEF ikompli jikkonforma mar-rekwiżiti ta’ dan ir-Regolament;
 (f)
 joħorġu ordni sabiex jiżguraw li maniġer ta’ EuSEF
 jikkonforma mar-rekwiżiti ta’ dan ir-Regolament u joqgħod lura milli jerġa’
 jieħu azzjoni li tista’ twassal għal ksur ta’ dan ir-Regolament.
 Artikolu 20
 1.
 L-Istati Membri jistabilixxu r-regoli dwar
 il-miżuri u s-sanzjonijiet amministrattivi applikabbli għall-ksur
 tad-dispożizzjonijiet ta’ dan ir-Regolament u jieħdu kull miżura meħtieġa
 sabiex jiżguraw li dawn huma implimentati. Il-miżuri u s-sanzjonijiet
 speċifikati jkunu effettivi, proporzjonati u dissważivi.
 2.
 Sa [24 xahar wara d-dħul fis-seħħ ta’ dan
 ir-Regolament] l-Istati Membri jinnotifikaw ir-regoli msemmija
 fil-paragrafu 1 lill-Kummissjoni u lill-AETS. Jinnotifikaw
 lill-Kummissjoni u lill-AETS minnufih dwar kwalunkwe emenda sussegwenti fihom.
 Artikolu 21
 1.
 L-awtorità kompetenti tal-Istat Membru domiċiljari
 tieħu l-provvedimenti xierqa msemmija fil-paragrafu 2 fejn il-manigers ta’
 EuSEF:
 (a)
 jonqsu milli jikkonformaw mar-rekwiżiti li
 japplikaw għall-kompożizzjoni tal-portafoll skont l-Artikolu 5;
 (b)
 jonqsu milli jikkummerċjalizzaw l-EuSEF lil
 investituri eliġibbli skont l-Artikolu 6;
 (c)
 jużaw id-denominazzjoni “Fond ta' Intraprenditorija
 Soċjali Ewropew” mingħajr ma jkunu irreġistrati mal-awtorità kompetenti
 tal-Istat Membru domiċiljari tagħhom skont l-Artikolu 14.
 2.
 Fil-każijiet imsemmija fil-paragrafu 1,
 l-awtorità kompetenti tal-Istat Membru domiċiljari tieħu l-provvedimenti li
 ġejjin, skont kif xieraq:
 (a)
 tipprojbixxi l-użu tal-isem “Fond ta'
 Intraprenditorija Soċjali Ewropew" għall-kummerċjalizzazzjoni ta’ EuSEF
 wieħed jew aktar tal-maniġer ta’ EuSEF;
 (b)
 tneħħi lill-maniġer tal-EuSEF mir-reġistru.
 3.
 L-awtorità kompetenti tal-Istati Membri domiċiljari
 tinforma lill-awtoritajiet kompetenti tal-Istati Membri ospitanti indikati
 skont il-punt (d) tal-Artikolu 14 (1) bit-tneħħija tal-maniġer
 ta’ EuSEF mir-reġistru msemmi fil-punt (b) tal-paragrafu 1 ta’ dan
 l-Artikolu.
 4.
 Il-jedd li jiġi kkummerċjalizzat EuSEF wieħed jew
 aktar bid-denominazzjoni “Fondi ta' Intraprenditorija Soċjali Ewropej”
 fl-Unjoni jiskadi b’effett immedjat mid-data ta’ deċiżjoni tal-awtorità
 kompetenti msemmija fil-punti (a) jew (b) tal-paragrafu 2.
 Artikolu 22
 1.
 L-awtoritajiet kompetenti u l-AETS jikkooperaw
 flimkien kull meta dan ikun meħtieġ għal finijiet ta’ twettiq tad-dmirijiet
 rispettivi tagħhom f’dan ir-Regolament.
 2.
 Jiskambjaw it-tagħrif u d-dokumentazzjoni kollha
 meħtieġa sabiex jiġi identifikat u rimedjat il-ksur ta’ dan ir-Regolament.
 Artikolu 23
 1.
 Kull persuna li taħdem jew li ħadmet
 għall-awtoritajiet kompetenti jew għall-AETS, kif ukoll awdituri u esperti
 magħżula mill-awtoritajiet kompetenti u l-AETS, huma marbuta bl-obbligu ta’
 segretezza professjonali. L-ebda tagħrif kunfidenzjali li dawn il-persuni
 jirċievu matul dmirijiethom ma jiġi ddivulgat lil xi persuna jew awtorità,
 ħlief f’forma sintetika jew aggregata b’tali mod li l-maniġers ta’ EuSEFs u
 l-EuSEFs ma jkunux jistgħu jiġu identifikati b’mod individwali, mingħajr ħsara
 għall-każijiet koperti mid-dritt kriminali u proċeduri skont dan ir-Regolament.
 2.
 L-awtoritajiet kompetenti tal-Istati Membri jew
 l-AETS ma jiġux pprevenuti milli jiskambjaw tagħrif skont dan ir-Regolament jew
 liġi oħra tal-Unjoni applikabbli għal maniġers ta’ EuSEFs u EuSEFs.
 3.
 Fejn l-awtoritajiet kompetenti u l-AETS jirċievu
 tagħrif kunfidenzjali skont il-paragrafu 1, dawn jistgħu jużaw dak
 it-tagħrif biss matul il-kors tad-dmirijiet tagħhom u għall-finijiet ta’
 proċeduri amministrattivi u ġudizzjarji.
 KAPITOLU IV
 DISPOŻIZZJONIJIET TRANSIZZJONALI U FINALI
 Artikolu 24
 1.
 Is-setgħa li tadotta atti delegati hija kkonferita
 lill-Kummissjoni bla ħsara għall-kundizzjonijiet stabiliti f’dan l-Artikolu.
 2.
 Is-setgħa msemmija fl-Artikoli 2 (3), 3 (2), 8
 (5), 9 (2) u 13 (4) tiġi kkonferita lill-Kummissjoni għal perjodu ta' erba'
 snin mid-data tad-dħul fis-seħħ ta' dan ir-Regolament. Il-Kummissjoni
 tfassalrapport fir-rigward tad-delega tas-setgħat mhux aktar tard minn disa'
 xhur qabel it-tmiem tal-perjodu ta' erba' snin. Id-delega tas-setgħa tiġi
 estiża taċitament għal perjodi ta’ durata identika, sakemm il-Parlament Ewropew
 jew il-Kunsill ma jopponux tali estensjoni mhux aktar tard minn tliet xhur
 qabel tmiem kull perjodu.
 3.
 Id-delega tas-setgħa msemmija fl-Artikoli 2
 (3), 3 (2), 8 (5), 9 (2) u 13 (4) tista’ tiġi revokata fi kwalunkew mument
 mill-Parlament Ewropew jew mill-Kunsill. Deċiżjoni ta’ revoka ttemm id-delega
 tas-setgħa speċifikata f’dik id-deċiżjoni. Tidħol fis-seħħ fid-data wara
 l-pubblikazzjoni tad-deċiżjoni fil-Ġurnal Uffiċjali tal-Unjoni Ewropea jew
 f’data aktar tard speċifikata fiha. Ma taffettwax l-validità ta’ kwalunkwe atti
 delegati diġà fis-seħħ.
 4.
 Hekk kif tadotta att delegat, il-Kummissjoni
 tinnotifika b’mod simultanju lill-Parlament Ewropew u lill-Kunsill.
 5.
 Att delegat jidħol fis-seħħ biss jekk la
 l-Parlament Ewropew u lanqas il-Kunsill ma jesprimu oġġezzjoni fi żmien perjodu
 ta’ xahrejn (2) min-notifika ta’ dak l-att lill-Parlament Ewropew u
 lill-Kunsill jew jekk, qabel l-iskadenza ta’ dak il-perjodu, il-Parlament u
 l-Kunsill it-tnejn li huma jkunu informaw lill-Kummissjoni li mhumiex se
 joġġezzjonaw. Dak il-perjodu jiġi estiż b’xahrejn (2) fuq l-inizjattiva tal-Parlament
 Ewropew jew tal-Kunsill.
 Artikolu 25
 1.
 Mhux aktar tard minn erba’ snin wara d-data li fiha
 dan ir-Regolament jsir applikabbli, il-Kummissjoni tirrieżamina dan
 ir-Regolament. Ir-rieżami jinkludi stħarriġ ġenerali tal-funzjonament
 tar-regoli f’dan ir-Regolament u l-esperjenza miksuba fl-applikazzjoni tagħhom,
 inklużi:
 (a)
 il-punt sa fejn intuża l-isem “Fond ta'
 Intraprenditorija Soċjali Ewropew” mill-maniġers ta’ EuSEFs fi Stati Membri
 differenti, kemm fuq bażi domestika jew inkella transfruntiera;
 (b)
 l-użu tal-investimenti kwalifikanti differenti
 mill-EuSEFs u x’impatt dan ħalla fuq l-iżvilupp tal-impriżi soċjali madwar
 l-Unjoni;
 (c)
 l-applikazzjoni prattika tal-kriterji
 għall-identifikazzjoni tal-impriżi ta’ portafoll kwalifikanti u l-impatt ta’
 din fuq l-iżvilupp tal-impriżi soċjali madwar l-Unjoni;
 (d)
 il-kamp ta’ applikazzjoni ta’ dan ir-Regolament,
 inkluż il-livell limitu ta’ EUR 500 miljun.
 2.
 Wara konsultazzjoni mal-AETS, il-Kummissjoni
 tissottometti rapport lill-Parlament Ewropew u lill-Kunsill akkumpanjat, jekk
 dan ikun xieraq, minn proposta leġiżlattiva.
 Artikolu 26
 Dan ir-Regolament jidħol fis-seħħ fl-għoxrin
 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni
 Ewropea. Japplika mit-22 ta’ Lulju 2013, għajr
 l-Artikoli 2 (3), 3 (2), 8 (5), 9 (2) u 13 (4), li japplikaw mid-data
 tad-dħul fis-seħħ ta' dan ir-Regolament.
 Dan
 ir-Regolament jorbot fl-intier tiegħu u jkun direttament applikabbli fl-Istati
 Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 [1] Dawn
 jissejħu impriżi soċjali fit-test legali għal raġunijiet ta’ ċarezza rigward
 il-forma tagħhom. Jissejħu wkoll intrapriżi soċjali. Dawn it-termini differenti
 għandhom jiġu interpretati bħala sinonomi fil-parti l-kbira tal-kuntesti.
 [2] Ara J.P.Morgan,Impact
 Investments: An Emerging Asset Class, 2011.
 [3] Pjazzamenti
 privati jistgħu jitfissru bħala l-bejgħ ta’ titoli għal numru relattivament
 żgħir ta’ investituri magħżula bħala mod ta’ ġbir ta’ kapital. Ġeneralment,
 l-investituri li jieħdu sehem fil-pjazzamenti privati jkunu banek kbar, fondi
 mutwi, kumpaniji tal-assigurazzjoni u fondi tal-pensjoni. Pjazzament privat
 huwa l-kontra ta’ ħruġ pubbliku, fejn it-titoli jitqiegħdu għad-dispożizzjoni
 għall-bejgħ f’suq miftuħ.
 [4] http://ec.europa.eu/internal_market/smact/docs/20110413-communication_en.pdf
 [5] Ara
 http://ec.europa.eu/internal_market/investment/social_investment_funds_en.htm.
 [6] ĠU C ...p...
 [7] ĠU C , ,
 p. .
 [8] ĠU L 302,
 17.11.2009, p.32.
 [9] ĠU L 174,
 1.7.2011, p.1.
 [10] ĠU L 145,
 30.4.2004, p. 1.
 [11] ĠU L 331, 15.12.2010, p. 84.
 [12] ĠU L 281,
 23.11.1995 p. 31.
 [13] ĠU L 8, 12.1.2001, p. 1.
 [14] ĠU L 390,
 31.12.2004, p. 38.
 [15] ĠU L 345,
 31.12.2003, p. 64.
 [16] ĠU L 331,
 15.12.2010, p.84.


type: other

text:
Chubby girl is horny!: part 1 - Spy Voyeur Cams, Hidden Cam, Private Family Voyeur - Russian Voyeur
 Hidden Cam. Chubby girl is horny!: part 1
 Chubby girl is horny!: part 1 (1)
 Chubby girl is horny!: part 1 (2)
 Chubby girl is horny!: part 1 (3)
 Chubby girl is horny!: part 1 (4)
 Chubby girl is horny!: part 1 (5)
 Chubby girl is horny!: part 1 (6)
 Chubby girl is horny!: part 1 (7)
 Chubby girl is horny!: part 1 (8)
 Chubby girl is horny!: part 1 (9)
 Chubby girl is horny!: part 1 (10)
 Chubby girl is horny!: part 1 (11)
 Chubby girl is horny!: part 1 (12)
 Chubby girl is horny!: part 1 (13)
 Chubby girl is horny!: part 1 (14)